Mahallagzt.uz - Маҳаллий кенгашларда\nЯкшанба, Сен 23, 2018\n21.\tМаҳаллий кенгашларда\nҲар йиғиннинг ўз зиё маскани бор\nБугун Наманган вилоятининг Косонсой туманида фаолият юритаётган 60 та маҳалла фуқаролар йиғинининг барчасида фаолларнинг самарали ишлаши учун етарли шарт-шароитлар яратилган. Айниқса, «Узунқишлоқ» маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчисининг иш хонаси доимо гавжум.\nЙиғин янги бинода иш бошлади\nЖиззах шаҳридаги «Нурлиобод» маҳалласи учун бу йил қувончли янгиликларга бой бўлди. Хусусан, йиғинимиз янгидан қурилган бинода иш бошлади. Тадбиркор, халқ депутатлари шаҳар Кенгашининг депутати ўайрат Бекмуродов ҳомийлигида бунёд этилган бинода маҳалла раиси, йиғин маслаҳатчиси, профилактика инспектори, «Маҳалла посбони» жамоатчилик тузилмаси раҳбари учун алоҳида хоналар мавжуд.\nМуваффақият — самарали машғулот маҳсулидир\nЮртимизда олиб борилаётган демократик ҳуқуқий давлат барпо этиш ва фуқаролик жамиятини ривожлантириш йўлидаги кенг кўламли ислоҳотларда фуқароларнинг ўзини ўзи бошқариш органлари ходимлари ҳам фаол иштирок этмоқда.\nСаховатпешалик — инсоний фазилат\nАйни пайтда Жиззах вилоятида 285 та маҳалла фуқаролар йиғини фаолият кўрсатмоқда. Фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгаши томонидан йиғинларнинг моддий-техника базасини мустаҳкамлашда ҳам қатор тадбирлар амалга оширилди.\nХазонрезги фасл ўтиб бормоқда, ҳадемай қиш эшик қоқади. Маҳаллаларда эса куз-қиш мавсумига тайёргарлик авжида. Навоий шаҳридаги «Ҳумо» маҳалласидан ўаффор Бўронов эса уй-жойини таъмирлай олмаганидан ташвишда. У тезда чора кўрмаса, ёғин-сочин кунларда уйидан чакки ўтиши аниқ. ўаффор ака ўйлай-ўйлай маҳалла раиси, шу билан бирга, халқ депутатлари шаҳар Кенгаши депутати Бахтиёр Раҳмоновга мурожаат қилди.\nКатта хирмонга кенгашнинг кенг кўмаги илғор теримчилар муносиб рағбатлантириляпти\nКуз — ғалвирни сувдан кўтарадиган, хирмонларга барака кирадиган фасл. Бу мавсумда деҳқону боғбон ёз бўйи қилган меҳнатлари самарасини кўришни истайди. Даладагиси эмас, хирмондагиси ҳисоб деганларидек, ҳосилни ўз вақтида йиғиб, териб олиш куннинг муҳим вазифасидир.\nТарбия — барча учун бирдек масъул вазифа\nПойтахтимизда «Ёш авлод тарбиясида ота-оналар масъулиятини ошириш» мавзусига бағишланган Республика илмий-амалий конференцияси бўлиб ўтди\nМуаммолар маҳаллада ечим топади\nМуаммолар ечимининг кафолати\nҲар бир ютуқ замирида ҳамжиҳатлик, эътибор ва ғамхўрлик бор\nИшонч, албатта, оқланади\nСайловчи ишончи — депутат масъулияти


Олмаотадаги ўзбек қочқинлари Ўзбекистонга экстрадиция қилиниши мумкин\n22 октябр 2021, Тошкент вақти: 11:53\nҲибсда қолаётган Ўзбекистонлик қочқинларнинг аёллари прокуратура биносини пикет қилди.\nҚозоғистон бош прокуратураси Олмаота ҳибсхонасида сақланаётган 29 нафар ўзбек қочқинини Ўзбекистонга экстрадиция қилинишини маълум қилди. Ҳибсдаги ўзбек қочқинлари очлик эълон қилди. Уларнинг аёллари эса, ўз эрларининг озод этилиши талаб қилиб, душанба куни Олмаота прокуратураси биносини пикет қилди.\nУч ойдан буён Олмаотадаги тергов ҳибсхонасида сақланаётган ўттизга яқин ўзбек қочқинининг аёллари 13 сентябр куни Олмаота шаҳар прокуратураси биноси олдида йиғилдилар. Улар ўз эрларининг озод этилишини талаб қилиб, Қозоғистон бош прокурори номига ёзилган мурожаатномани топшириш мақсадида келдилар. Аммо прокуратура биносини қўриқлаб турган милиция ходими, қочқин аёлларга тушлик вақти бўлиб қолганини айтиб, уларни бино ичукарисига киритмади.\nОрадан бироз ўтгач, йигирмадан зиёд қочқин аёл олдига Олмаота шаҳар прокурорининг бош ёрдамчиси Тошкенбой Аубакиров чиқди. Прокуратура расмийси жорий йилнинг 31 август куни БМТнинг қочқинлар иши бўйича Олмаота ваколатхонаси 29 нафар ўзбек қочқинига аввал берилган қочқинлик мақомини бекор қилгани, сўнгра Олмаота шаҳар миграция департаменти ўзбекистонлик қочқинларнинг Қозоғистон ҳудудида қочқинлик мақоми тақдим этилишига оид аризаларига рад жавобини берганини қайд этди.\nОлма Отада ўзбек қочқинлари намойиш уюштирди\nШундан сўнг Аубакиров Қозоғистон Бош прокуратурасининг тергов ҳибсхонасида сақланаётган 29 нафар ўзбек қочқини борасида чиқарган қарорини эълон қилди.\n- Қозоғистон Бош прокуратураси ҳибсда сақланаётган ўзбек қочқинларини Ўзбекистонга экстрадиция қилиш ҳақида қарор қабул\nқилди. Аммо шу билан бирга, Бош прокуратура жиноят-ижроия тизими қўмитаси ва миллий хавфсизлик қўмитасига ўзбек қочқинларига Олмаота шаҳар миграция департаменти чиқарган қарор юзасидан шикоят аризасини топшириш учун имкон яратиб бериш бўйича топшириқ берди,- деди прокуратура расмийси Тошкенбой Аубакиров.\nЭслатиб ўтамиз, шу йилнинг 9 июнидан 11 июнига қадар қозоқ ҳуқуқ-тартибот органлари ва махфий хизматлари томонидан ўтказилган “Мигрант” рейди чоғида Олмаота шаҳрида 32 нафар ўзбек қочқини қўлга олинганди.\nЎзбекистон Бош прокуратураси ва Ички ишлар вазирлиги уларнинг барчасини Ўзбекистон ҳудудида оғир ва ўта оғир жиноятлар содир этганликда айблаб, қозоқ ҳамкасбларидан уларни экстрадиция қилишни сўраган.\nУч ойдан бери ҳибсхонада сақланаётган бу қочқинларни экстрадиция қилиш бўйича ҳибсда сақлаш муддати шу йил 9 сентябрида тугаганига қарамасдан, улардан бир нафаригина ҳибсдан озод қилинди.\nАввалроқ Олмаотадаги тергов ҳибсхоналарида сақланаётган 30 нафар ўзбек қочқинидан бири бўлмиш Неъматулло Набиев сентябр ойи бошида Олмаота шаҳар миграция департаменти томонидан қочқинлик мақоми олгани ва ҳибсдан озод қилингани, миллати ўзбек қирғизистонлик қочқин Хуршид Комилов эса Ўзбекистонга экстрадиция қилингани ҳақида хабар бергандик.\nҲибсда сақланаётган бошқа ўзбек қочқинларининг аёллари эса, ҳибсхонада қолаётган бошқа қочқинлар Қозоғистондан Ўзбекистонга экстрадиция қилинишларига қарши очлик эълон қилганликлари ва тўрт кундан бери овқат ейишдан бош тортаётганларини Озодликка маълум қилдилар.\n- "Розимасмиз биз бунга, қаршимиз", деб очлик эълон қилишди. Ҳозиргача биз уларга передача бермадик. Билмайман, нима ейишаяпти улар (йиғлаб). “Ўзбекистонда ўлгандан кўра, шу ерда очдан ўлганимиз яхши”, дейишяпти, - дейди уч ойдан бери тергов ҳибсхонасида сақланаётган ўзбек қочқинларидан бирининг аёли.\nАйни пайтда ўзбек қочқинлари иши бўйича шуғулланаётган Олмаотадаги инсон ҳуқуқлари халқаро бюроси вакили Денис Живага қозоқ прокуратураси адвокатларнинг ҳибсдаги ўзбек қочқинлари ёнига киришлари учун ҳозирча рухсат бермаётганини айтди.\nҲуқуқ фаолига кўра, Олмаота шаҳар миграция департаментининг ҳибсдаги 30 нафар ўзбекистонликка бошпана бериш бўйича рад жавоби юзасидан шикоят аризасини топшириш муддати сентябр ойи охирида тугайди.\nҲибсдаги ўзбек қочқинларига шикоят аризаси топшириш бўйича берилган муддатнинг тугаши тобора яқинлашаётгани қочқинларнинг яқинларини ҳам, маҳаллий ҳуқуқ ҳимоячиларини ҳам ташвишлантирмоқда.


МАРҲУМЛАРНИНГ ҚУРЪОН ТИЛОВАТИДАН НАСИБАСИ - Баҳоуддин Нақшбанд ёдгорлик мажмуаси маркази\n12 июн 2018 й.\nЎтган алломаларимизнинг фикрларига суяниб қарайдиган бўлсак, диний аҳкомлар ақлга эмас балки нақлий далилларга таянади. Ақлни нақлдан устун қўйганлар шариатга енгил-елпи қараган турли чаласаводлар каби динни нотўғри тушунтиришга уринишади. Натижада ўзлари ҳам адашади, бошқаларни ҳам тубанлик сари етаклайди.\nШуни афсус билан айтишимиз керакки, қабристонда ёки бирор ерда марҳумлар ҳақига тиловат қилиш мумкин эмаслиги, унинг фойдаси йўқлиги, шариатда ман этилгани борасида заиф бўлса-да бирор ҳадисни топа олмайсиз. Аксинча ояти карима, ҳадиси шарифлар ва алломаларнинг фикрлари унинг марғуб амаллардан эканлигини такидлайди.\n«Муснадул Фирдавсда» китобида: «Қайси бир ўлик ўлгандан кейин унинг олдида «Ёсин» сураси қироат қилинса, албатта, Аллоҳ унга енгиллик беради», – дейилган.\nҲанбалий фақиҳларидан Ибн Қудома «Муғний» китобида: «Маййит барча қурбат бўлувчи нарсалардан манфаат олганидек Қуръон қироатидан ҳам манфаат олади. Демак инсон қандай қурбат қилса ҳам савобини маййитга бағишласа, Аллоҳнинг изни билан манфаат олади». Имом Аҳмад ибн Ҳанбал қабр олдида қироат қилишни авваллари инкор қилар эдилар. Кейинчалик ўз фикридан қайтганлар.\nШунга биноан Ҳанбалий олимлари қабр олдида Қуръон тиловати жоизлигини айтишган.\nҲанафий мазҳаби бўйича ҳам қабрларни зиёрат қилиш эркак ва аёлларга мандубдир.\nҲанафий мазҳабидагилар маййитга ҳамда тирикларга ҳам Қуръон қироатининг савоби етиб бориши жоизлигини айтишган. Мазҳабнинг фатволари жамланган «Ҳидоя», «Бадоиъ», «Баҳр» ва бошқа китобларда бу ҳақда айтилган.\nМарҳум ва марҳумаларнинг яхши сифатлар ва хайрли амаллари эсланса, у жойга барака нозил бўлади. Суфён ибн Уяайна раҳматуллоҳи алайҳ: «Солиҳ кишилар эсланган вақтда Аллоҳ таолонинг раҳмати тушади», – деганлар.


100 минг тенге кимларга берилади?\nАрис шаҳридаги фавқулодда вазиятга доир аҳолига 100 минг тенге нафақа тўлаш бўйича турли саволлар туғилмоқда.\nҚўшни аҳоли манзиллари аҳолисидан ҳам саволлар бериляпти. Бироқ мазкур нафақа ҚР Ҳукумати тасдиқлаган рўйхат бўйича берилади. Шу жумладан, Арис шаҳри бўйича – 44 994 киши, Ақдала қишлоқ округида – 4324 киши, Қўжатўғай қишлоқ округи бўйича – 4232 киши, Дермене қишлоқ округида – 2052 киши. Умуман, биринчи навбатда 55602 фуқарога 100 минг тенгедан 5,6 млрд. тенге миқдорида нафақа тўланиши режаланмоқда. Уни тўлашга ҚР Ҳукуматининг захирасидан 3 млрд. тенге, вилоят бюджетидан 1 млрд. тенге ва махсус ташкил этилган “Туркистан” ижтимоий жамғармасига келиб тушган маблағдан 1,6 млрд. тенге ажратилиши кутилмоқда.\nМаҳаллий аҳолидан ҳужжатларни қисқа муддатда жамлашга Арис шаҳридаги 17 шўъбада тасдиқланган тегишли мутахассислар ва туман, шаҳар ҳокимликларининг ходимлари жалб этилган. Улар жорий йилнинг 3 июлидан бошлаб нафақа олишга аризалар йиғишяпти.\nТуркистон вилояти ҳокимининг матбуот хизмати., 2019-07-15, 18:53 93


Вилоятимизда Ватан ҳимоячилари куни кенг нишонланмоқда - Андижоннома\nВилоятимизда Ватан ҳимоячилари куни кенг нишонланмоқда\n2018 йил 14 январь. Соат 7:30. Ҳаётимиз байрамларга бой. Уларнинг орасида тинчлигимизнинг абадийлиги, сарҳадларимизнинг мустаҳкамлигини ифодаловчи Ватан ҳимоячилари байрами алоҳида ўрин тутади. Чунки шу азиз юрт барчамиз учун азиз ва муқаддаслиги, энг катта бойлигимиз бўлган осуда ҳаётимиз ва эртанги кунимизнинг порлоқ бўлишлигини ўзида ифодалайди. Шу сабаб ёшу кекса бирдек бу байрамни орзиқиб кутади.\nЎзбекистон Республикаси Қуролли Кучлари ташкил этилганининг 26 йиллиги ва 14 январь – Ватан ҳимоячилари куни вилоятимизда ҳар йилгидан фарқли равишда кўтарингки руҳда нишонланмоқда. Бир неча кундан буён ўтказилаётган ватанпарварлик, мардлик ва жасорат тадбирлари эрталабдан Андижон шаҳрининг марказига кўчди.\nБайрамона безатилган Навоий шоҳкўчаси Мустақиллигимиз ва Тинчлигимиздан мамнун юртдошларимиз билан тўла. Ҳар қадамда хилпираб турган давлатимиз байроқлари, мустақиллигимизнинг боқийлиги, Миллий армиямизнинг куч-қудратини кўрсатувчи шиорлар барчани байрамга чорлайди. Ёшларнинг кўзларидаги қувонч, дадиллик ҳавасингизни келтиради. Қўлида байроқчалар билан саф тортган йигит-қизларнинг юзларида фуқаролик бурчини, масъулиятини юракдан ҳис этаётганликлари ўз ифодасини топган.\nБайрам тадбирлари олдидан набираларига ҳарбий кийимдаги зобитларни ҳавас билан кўрсатаётган меҳнат фахрийси Ашурхон она Қўзибоеванинг сўзларига қулоқ тутамиз:\n-Тинчлик-осойишталигимиз барқарорлигини Қуролли Кучларимизсиз тасаввур қилиб бўлмайди. Шунинг учун унинг сафларида хизмат қилаётган йигитларимизни, уларни дунёга келтирган, эл корига ярайдиган инсон этиб тарбиялаган ота-оналарини ҳар қанча шарафласак, оз. Бугун миллий армиямиз том маънодаги ватанпарварлик мактабига, унинг сафларида хизмат қилиш эса ҳар бир йигитнинг эзгу мақсади, шараф ва ифтихорига айланган.\nЯна бир неча дақиқалардан сўнг байрам тантаналари бошланади...\n«auz.uz» online гуруҳи аъзолари


Ўтган йил сарҳисобида БПТлар фаолияти кенг таҳлил этилди | Ўзбекистон "Адолат" социал-демократик партияси\n6 Январь, 18:13 • БПТ, Хоразм вилояти, Янгиликлар • 1184 марта кўрилди • Комментариев к записи Ўтган йил сарҳисобида БПТлар фаолияти кенг таҳлил этилди нет\n“Адолат” СДП Урганч шаҳар Кенгашида Хоразм вилояти Кенгашининг ўтган йилги фаолиятини сарҳисоб қилиш ва янги йилга оид режаларни кўриб чиқишга бағишланган ўқув-семинар бўлиб ўтди. Унда Урганч шаҳар Кенгаши фаолияти таҳлил қилинди.\nАйни пайтда Урганч шахар Кенгашининг 1198 дан зиёд аъзоси 22 та БПТга бирлашган. Кенгашнинг аксарият қуйи ташкилотлари белгиланган йиллик иш режасига асосан фаолиятни талаб доирасида олиб бормоқда. Жумладан, Урганч тиббиёт бирлашмаси, вилоят Онкологик касалликлар шифохонаси, 29-маҳалла фуқаролар йиғинида тузилган БПТлар партиянинг дастурий вазифаларини омма орасида тарғиб қилиш, партиянинг электоратини қийнаётган муаммоларни имкон қадар бартараф қилиш борасида муайян ишларни амалга ошириб келяпти.\nИлгари мазкур маҳалла фуқаролар йиғини шу ҳудуддаги мактабгача таълим муассасаси биносида жойлашган эди. Шаҳар Кенгаши депутати Р.Болтаевнинг депутатлик ташаббуси билан ҳудуддаги ташландиқ кўл кўмилиб, ўрнига маҳалла фуқаролар йиғини учун бино қад ростлади. Шунингдек, ёшларга теннис майдончаси қуриш ишлари давом этмоқда. БПТ коллежни битирган ўқувчиларнинг 17 нафарини иш билан таъминлашга кўмаклашди. Шунингдек, хотин-қизларни меҳнатга жалб қилиш, уларнинг касбий маҳоратини оширишга ёрдам бергани натижасида 25 та аёл иш билан таъминланди, 24 та аёл тикувчилик касбини мукаммал ўрганишга эришди.\nАммо Кенгашимизда хамма БПТлар ҳам кўнгилдагидек фаолият кўрсатаяпти, деб айтолмаймиз. Жумладан, Урганч Нефт ва газ коллежи ҳамда Тадбиркорлик ва сервис касб-ҳунар коллежида тузилган БПТлар фаолиятини жонлантириши зарур. Улар партиянинг Устави талаблари доирасида ишлаши зарурлигини тушунтириш учун махсус ўқув-семинар ташкил қилинди. БПТ аъзоларини қайта кўриб чиқиб, уларни нафақат сон, балки сифат жиҳатдан такомиллаштиришга чуқур эътибор қаратилди. Айрим БПТ раислари фаол, интеллектуал салоҳиятга эга кадрлар билан алмаштирилди.\nУрганч шаҳар Кенгаши томонидан ўтган йили 8 нафар йигит-қиз партиянинг “Адолат” дўпписи” ҳамда “Адолат” белбоғи” махсус совғалари ва сертификат билан тақдирланди. Шунингдек, 110 нафар ёшларни иш билан таъминлашга эришилди. Партия Кенгашида эълон қилинган “Сайлов йили” муносабати билан “Биринчи маротаба сайловда қатнашаман”, “Сайловда менинг иштироким”, “Юксак маънавият – енгилмас куч” каби ўнлаб мавзуларда тадбир ва ўқув-семинарлар ўтказилиб, ёшларимиз сайлов жараёнида фаол иштирок этдилар.\nКенгашнинг келгусидаги режалари қаторида партиянинг дастур ва ғояси билан омма орасига чуқурроқ кириб бориш, партия аъзолари сонини сифат даражасида ошириш каби вазифалар белгиланди. Семинар якунида кун тартибида кўрилган масалалар юзасидан қарор ва тавсиялар ишлаб чиқилди.\n“Адолат” СДП Хоразм вилояти Кенгаши матбуот хизмати\nЎтган йил сарҳисобида БПТлар фаолияти кенг таҳлил этилди was last modified: Январь 7th, 2015 by admin\n« Ўзбекистон Республикаси Марказий сайлов комиссиясининг қарори Мамлакатимиз олий ўқув юртлари орасида илк бор »


Солижон Абдураҳмонов тақдири ҳамон номаълум\n28 июн 2022, Тошкент вақти: 21:32\nhttp://tbn0.google.com/images?q=tbn:RQIGuBByznmcsM:http://buryatia.arbitr.ru/images/femida.jpg Қарийб 3 ойдан буён ҳибсга сақланаётган мустақил журналист ва инсон ҳуқуқлари ҳимоячиси Солижон Абдураҳмонов устидан тергов ниҳоясига етганига қарамай, ишни судда кўриш ҳамон пайсалга солинмоқда.\nС.Абдураҳмонов гўёки машинасидан 114 грамм марихуана ва 6 граммга яқин қорадори топилганидан сўнг аввалига наркотик моддалар сақлаш ва истеъмол қилишда айбланганди. Бироқ тиббий экспертиза унинг ҳеч қачон наркотик модда истеъмол қилмаганини тасдиқлагандан сўнг унга наркотик моддалар сотиш айби қўйилган эди.\n“Эзгулик” инсон ҳуқуқлари жамияти вакили Абдураҳмон Ташановнинг айтишича, С.Абдураҳмонов иши бўйича айблов хулосаси тайёр бўлган. Лекин иш судга оширилган-оширилмагани ҳақида ҳунузгача маълумот йўқ. Шунингдек, ҳозирча унинг тақдирига оид янги хабар ҳам йўқ.\nС.Абдураҳмонов Uznews.net интернет нашрининг Қорақалпоғистондаги мухбири эди. У, шунингдек, “Озодлик”, “Америка овози” радиолари, Уруш ва тинчликни ёритиш институти каби бир қатор оммавий ахборот воситалари билан ҳам ҳамкорлик қилган. Бундан ташқари, Солижон Абдураҳмонов инсон ҳуқуқлари ҳимоячиси сифатида ҳам фаолият кўрсатган.\nСолижон Абдураҳмонов ҳамкорлик қилган бир қатор ташкилотлар унинг ҳимояси учун қўлдан келган ҳаракатни амалга ошираётир.\n“Иш прокуратурага жуда жиддий айблов - наркотик сотиш хулосаси билан ўтказилмоқда. У 20 йилгача озодликдан маҳрум этилиши мумкин. Биз бунга мутлақо йўл қўя олмаймиз, негаки, Солижон Абдураҳмоновнинг мутлоқ айбсиз эканини яхши биламиз. Унга қарши жиноят иши қалбакидир. Шунинг учун ҳам биз халқаро ташкилотлар кўмагида унинг озод этилиши учун ҳаракат қилмоқдамиз”,- деди Uznews.net раҳбари Галима Бухорбоева.\n“Халқаро амнистия” ва “Чегара билмас мухбирлар”, Журналистларни ҳимоя қилиш қўмитаси, Инсон ҳуқуқлари халқаро жамияти каби бир қатор йирик ташкилотлар Ўзбекистон ҳукуматидан Солижон Абдураҳмоновнинг озод этилишини талаб қилаётир. Бу ташкилотлар президент Ислом Каримов номига баёнотлар ҳам жўнатган.\nБироқ ҳуқуқ ҳимоячиси Абдураҳмон Ташановнинг таъкидлашича, халқаро ташкилотларнинг кўплаб мурожаатлари Ўзбекистон ҳукумати томонидан эътиборсиз қолдирилмоқда.


Сўх туманида қор ёғди - фото - 05.11.2021, Sputnik Ўзбекистон\nТОШКЕНТ, 5 ноя - Sputnik. Фарғона вилояти Сўх тўманида қор ёғди, деб хабар қилмоқда Kishvar телеграм канали. 05.11.2021, Sputnik Ўзбекистон\nТОШКЕНТ, 5 ноя - Sputnik. Фарғона вилояти Сўх тўманида қор ёғди, деб хабар қилмоқда Kishvar телеграм канали. Хабарда айтилишига кўра туманнинг Қирғизистон чегарасига яқин бўлган ҳудудида қор ёққан. Қуйидаги суратлар бугун Сӯх туманининг Чашма қишлоғи ҳамда Қирғизистоннинг Ҳайдаркон шаҳарчаси ӯртасида жойлашган овулларда олинган.Сўх туманида Ўзбекистоннинг Қирғизистон ҳудудида жойлашган эксклави ҳисобланади. Умумий майдони 352 км2 бўлган туман тоғли ҳудудда, денгиз сатҳидан 1085метр баландликда жойлашган. Сўхликлар бир сўнгги бир неча йилда Ўзбекистонга Қирғизистон орқали ўтган айланма йўл орқали (80 км) бориб келишга мажбур бўлишаётган эди. 2021 йилда Шавкат Мирзиёев ва Садир Жапаров келишувидан сўнг Сўх туманини Фарғонанинг Риштон тумани билан боғлайдиган қисқа масофали (19км) автомобил йўли ишга туширилди. Ундан ташқари Сўхда 1 ноябрдан бошлаб қайта қурилган маҳаллий аэродром ҳам ишга тушди. Шу кунларда Сўхда янги врачлик пункти ҳам қурилмоқда.\nоб-ҳаво, қор, сўх тумани\n20:34 05.11.2021 (янгиланди: 20:35 05.11.2021)\n© Kishvar.uzСнег в Сохском районе\nТОШКЕНТ, 5 ноя - Sputnik. Фарғона вилояти Сўх тўманида қор ёғди, деб хабар қилмоқда Kishvar телеграм канали.\nХабарда айтилишига кўра туманнинг Қирғизистон чегарасига яқин бўлган ҳудудида қор ёққан. Қуйидаги суратлар бугун Сӯх туманининг Чашма қишлоғи ҳамда Қирғизистоннинг Ҳайдаркон шаҳарчаси ӯртасида жойлашган овулларда олинган.\nСўх туманида Ўзбекистоннинг Қирғизистон ҳудудида жойлашган эксклави ҳисобланади. Умумий майдони 352 км2 бўлган туман тоғли ҳудудда, денгиз сатҳидан 1085метр баландликда жойлашган.\nСўхликлар бир сўнгги бир неча йилда Ўзбекистонга Қирғизистон орқали ўтган айланма йўл орқали (80 км) бориб келишга мажбур бўлишаётган эди. 2021 йилда Шавкат Мирзиёев ва Садир Жапаров келишувидан сўнг Сўх туманини Фарғонанинг Риштон тумани билан боғлайдиган қисқа масофали (19км) автомобил йўли ишга туширилди.\nУндан ташқари Сўхда 1 ноябрдан бошлаб қайта қурилган маҳаллий аэродром ҳам ишга тушди. Шу кунларда Сўхда янги врачлик пункти ҳам қурилмоқда.


Роналду яна Мадридга қайтди. Биринчи турда яна икки гранд тўқнашуви\nКеча «Боруссия» – «Барселона», «Наполи» – «Ливерпуль», бугун эса, «ПСЖ» – «Реал» ҳамда «Атлетико» – «Ювентус». Билмаганлар Чемпионлар Лигаси чорак финали бўляпти деб ҳам ўйлаши турган гап. Бу ҳолат илк турларданоқ турнир нафасини ҳис қилиш имконини яратса, бошқа тарафдан кейинги турлар ҳам қизиқроқ ўтишини таъминлайди. Зеро бу ўйинларда очко йўқотган топ-клублар бироз босим остида қолишлари ва кейинги ўйинлар янада қийинроқ кечиши турган гап.\nУшбу гуруҳда «Атлетико» ва «Ювентус»дан ташқари, «Байер» ва «Локомотив» каби жамоалар ҳам борки, тўлиқ куч билан ўйнамасдан гуруҳдан чиқиш қийин бўлади. Ҳимояда бехато ўйнаши, ўйин услуби билан ўхшаб кетадиган бу рақибларнинг ўйини доим еврокубокларни безаб келган. Ўтган мавсумнинг нимчорак финалида ҳам биз ушбу жамоалар тўқнашуви гувоҳи бўлгандик. Мадридликлар ўз майдонида 2:0 ҳисобида устун келган бўлса-да, жавоб ўйинида Криштиану Роналдунинг ўзи учта гол уриб, туринликларнинг якуний ғалабасини таъминлаганди.\nАммо айтиш керакки, бу сафар биз бироз бошқачароқ, кутилганидан очиқроқ ўйинни гувоҳи бўлишимиз ҳам мумкин. «Ювентус» бош мураббийни ўзгартирди – Маурисио Сарри имкон қадар ҳужумкор ўйнайдиган ва юқори прессингни афзал биладиган мураббийлардан саналади. Бу фактор «Ювентус» ўйинини тубдан ўзгартириш билан биргаликда, мезбонларга ҳам қўшимча имкониятлар тақдим этади. «Атлетико» эса, ҳали ҳам Диего Симеоне қўл остида шуғулланаётган бўлса-да, услуб борасида янги йўналиш танлаётганини айтишга асослар етарли. Бу ўзгаришга, аввало, юқорида тилга олганимиз, «Ювентус»га қарши муваффақиятсиз натижа ҳам туртки берган. Жамоа энди бироз ҳужумкорроқ ва дадилроқ ўйнаш йўлидан бормоқда – ахир ҳужум чизиғидаги асосий ижодкор роли 19 ёшли футболчига ишониб топширилаётганининг ўзи ҳам кўп нарсадан далолат қилмаяптими? Умуман, «Атлетико» сезилмаган равишда авлодлар алмашинувига қўл уриб улгурди. Ўша ЕЧЛ финалларида ўйнаган авлод етакчилари Годин, Филипе Луис, Гризманн, Хуанфран, каби футболчилар энди таркибда йўқ.\nСпорт формасига келсак, ҳар икки жамоа ҳам ёмон эмас, ўз лигаларида етакчилар сафида бормоқда. Аммо ҳар икки жамоа ҳам сўнгги турни муваффақиятсиз ўтказиб, илк марта очко йўқотганини таъкидлаш керак. «Ювентус» Флоренцияда голсиз дуранг ўйнаб, «Интер»ни олдинга ўтказиб юборган бўлса, «Атлетико» Сосьедадда мағлубиятга учради. Бундай натижалар қайсидир маънода кутилаётган ЕЧЛ ҳаяжони билан рўй бергани ҳам эҳтимол. Мураббийлар еврокубокларни қониқарли тарзда бошлаб олишни жуда исташмоқда, бу эса, бизга учрашувдан янада кўпроқ нарса кутишимиз кераклигини билдиради.\nМезбонлар таркибида Альваро Мората шерикларига ёрдам бера олмайди. Шунингдек, Шиме Врсалко йил охиригача сафдан чиққан. Меҳмонлардан эса, айниқса, ҳимоя чизиғида йўқотишлар кўп. Камида олти ойгача майдонга қайтмайдиган Жоржио Кьеллинининг ўрни босилиши мумкиндир, лекин Маттиа Де Шильо Сарри системаси учун жуда муҳим футболчи эди. У ҳам катта эҳтимол бу ойда майдонга қайта олмайди. Ўнг қанот ҳужумчиси Дуглас Коста ҳам шунча муддатга сафдан чиққан.\n«Атлетико»: Облак, Триппьер, Савич, Хименес, Лоди, Сауль, Коке, Корреа, Лемар, Фелиш, Коста\n«Ювентус»: Шчесни, Данило, Бонучи, Де Лигт, Сандро, Пьянич, Хедира, Матиюди, Бернардески, Роналду, Игуаин.\n«Криштиану Роналду каби футболчига эга бўлган жамоага қарши тайёрланиш жуда ҳам қийин. У ҳар қандай вазиятда, тўпни қабул қилиб олганда хавф туғдира олади, голли вазиятлар яратади, ундан фойдаланади. Биз доим унга қарши муаммоларга дуч келамиз. Баъзида унинг жамоаларини енгишнинг уддасидан чиққанмиз, баъзида йўқ. Лекин шуниси аниқки, у ҳақиқий гол машинаси».\n«Босимдан қўрқмаймиз, чунки биз «Ювентус»миз ва турнирда ғолиб чиқишни талаб қилишлари табиий. Шу билан бирга, биз қатори, худди биз каби имкониятларга эга бўлган яна 10-12 жамоа бор. «Атлетико» шундай жамоалардан биридир. Тўғри, улар Антуан Гризманни йўқотишди, лекин яна бир иқтидорли футболчи Фелишни қўлга киритишди. Шунингдек, Саул ҳам ўсишга эришмоқда, мен уни Европанинг энг яхши ярим ҳимоячиларидан бири деб биламан. Рақибимизда ҳар қандай жамоани енгишга қодир бўлган куч бор. Бизда ҳам. Бу ерда нафақат ақлли тактика ёки техника, балки баъзида омад ҳам катта рол ўйнайди».\nИталия жамоалари Испанияга бўлган сўнгги 27 сафар ўйинининг атиги 4тасида ғалаба қозонишган, холос. Сўнгги уч ғалаба айнан «Ювентус»га тўғри келади.\n«Атлетико» итальян клубларига қарши 8 ўйинининг атиги 1тасида мағлуб бўлган, холос. Аммо ўша мағлубият айнан «Ювентус»дан қабул қилинган. Шу йилнинг баҳорида Туринда 3:0 ҳисоби қайд этилганди.\n«Атлетико» Симеоне бошчилигида ЕЧЛда бошлаган пайтдан бошлаб, яъни 2013 йилдан бери ҳаммадан кўп ўйинда ўз дарвозасини дахлсиз сақлашди – 34.\nДиего Коста «Атлетико» сафида ЕЧЛда 13 ўйинда майдонга тушиб, 9 гол урган. «Челси»да эса, у 15 ўйинда атиги 2 голга муаллифлик қилган.\nБугун Фелиш 19 ёши 312 кунлик. Агар у «Ювентус» дарвозасини аниқ нишонга олса, Чемпионлар Лигасида гол урган бешинчи ёш португалияликка айланади. Мигел, Гёдеш, Мануэл Фернандес ва Уго Виана илк голларини ёшроқ пайтларида уришган. Криштиану эса, бу турнирда биринчи голини урганида 22 ёш-у 64 кунлик эди.\nРоналду саралаш ўйинлари билан биргаликда ҳисоблаганда, 126 гол уриб, турнирнинг барча замонлардаги тўпурари ҳисобланади. У ўзи майдонга тушган 162 ўйиннинг ярмидан кўпида (82) гол урган – бу ҳам рекорд. Криштиану «Атлетико» дарвозасини 25 бор аниқ нишонга олган. Фақат «Севилья» дарвозабонлари кўпроқ жабр чекишган холос – 27 гол.


“…Миллатнинг руҳини йўқотмак” – HURRIYAT\n“…Миллатнинг руҳини йўқотмак”\nГазетамизнинг 2020 йил 26 февраль сонида таниқли олим Зуҳриддин Исомиддиновнинг “Тиллога тенг тилимизнинг тақдири” сарлавҳали мақоласи эълон қилинган эди. Унда тилимиз равнақига тўсиқ бўлаётган муаммолар, уларни бартараф этишдаги қийинчиликлар, ўзбек тилининг тўлақонли равишда давлат тилига айланиши учун шарт бўлган омиллар юзасидан атрофлича мулоҳаза юритилган эди. Айтиш жоизки, мақола муштарийларимиз томонидан эътиборли, ўринли ва жасоратли чиқишлардан бири сифатида эътироф этилди, ҳатто ижтимоий тармоқларда ҳам ушбу мақола қизғин баҳс-мунозараларга сабаб бўлди.\nҚуйида мухбиримизнинг яна шу мавзуга оид мақоласи эълон қилинмоқда.\nКейинги пайтда турли тадбирлар, ОАВ, шунингдек, ижтимоий тармоқларда ўзбек тилига билдирилаётган муносабат муҳокама марказида бўлмоқда. Она тилимизга эътибор пасайиб кетгани, гўё она тили фақат саноқли зиёлиларгагина керакдек тасаввур уйғонди, назаримизда.\nБиз Конституция, Қонун, Фармон, Қарор ва бошқа қонуности ҳужжатлари билан мустаҳкамлаб қўйилган она тилимизга шунчалик беэътибор бўлсак, тилимизни беҳурмат қилаверсак, асрлар оша муомалада бўлган ўзбек тилини ўлик тиллар қаторига киритиб қўйишимиз ҳеч гап эмас.\nПрезидентимизнинг “Ўзбекистон Республикасининг “Давлат тили ҳақида”ги Қонуни қабул қилинганининг ўттиз йиллигини кенг нишонлаш тўғрисида”ги қарорида шундай дейилган эди: “Дунёда қадимий ва бой тиллардан бири бўлган ўзбек тили халқимиз учун миллий ўзлик ва мустақил давлатчилик тимсоли, бебаҳо маънавий бойлик, мамлакатимизнинг сиёсий-ижтимоий, маънавий-маърифий тараққиётида ғоят муҳим ўрин эгаллаб келаётган буюк қадриятдир”. Лекин очиқ айтиш жоизки, тилимизг оид тегишли қарорнинг ижросини таъминловчи нуфузли идора ва ҳокимликлар, жамоат ташкилотлари томонидан амалий ишларда илгари силжиш кўринмаяпти.\nҲукумат қарори лойиҳасига кўра, Ўзбекистон Республикаси Вазирлар Маҳкамасининг Давлат тилини ривожлантириш Департаменти ҳузурида жамоатчилик асосида фаолият юритувчи Атамалар комиссияси ташкил этилмоқда. Комиссиянинг аъзолари ҳам тасдиқланди, уларга бир қатор вазифалар юклатилган бўлиб, вазирликлар, Давлат қўмиталари ва идораларга атамашунослик бўйича маслаҳат бериш ҳам шулар сирасига киради. Аммо… “Ҳар бир миллатнинг дунёда борлигини кўрсатадурғон ойнаи ҳаёти тил ва адабиётдур. Миллий тилни йўқотмак — миллатнинг руҳини йўқотмакдур”, деган эди маърифатпарвар бобомиз Абдулла Авлоний.\nЎзбекистон “Миллий тикланиш” демократик партияси мутасаддилари ҳам ўзбек тилининг мавқеи ва шуҳратини тиклашга жазм қилишган эди, лекин уларнинг бу ҳаракатлари ҳам сусайиб, негадир кўланкадек ғойиб бўлди.\nАйниқса, кўчалардаги тижорат лавҳаларида Давлат тилини бузиб ёзиш ҳолатларини хоҳлаган жойда учратиш мумкин. Бу “анъана” энди вилоят марказларидан туман ва маҳаллаларгача зарарли зарпечакдек илдиз отмоқда. Бундай ҳолни ўзимиздан ахтариб, ватанпарварлик туйғусининг сустлиги билан изоҳлаш мумкин. Қачонгача тилимизнинг муаммолари билан давлат ёки бирор-бир ташкилот шуғулланиши керак. Юртимизда кўча эълонлари, тижорат лавҳалари, ташкилот номлари ёзувларини тартибга солиш мақсадида ташкил этилган “Тасвирий ойина” уюшмасининг фаолияти ўта суст. Уларнинг фаолияти, нима иш билан бандлиги жамоатчилик учун маълум бўлиши керак эмасми?\nУзоққа бормайлик, Чирчиқ шаҳрида бир кун бўлган одам ўзини чет элда юргандек ҳис қилади. Собиқ иттифоқ даврида бунёд бўлган шаҳар ҳалигача деярли ўша қиёфада. Кираверишда Чирчиқ ўрнига “ЧИРЧИК” деган “ажнабий” ёзув сизни қарши олади. Ахир, азалдан пойтахтимиз ва Тошкент вилоятининг бир қатор туманларини зилол тоғ суви билан таъминлаб турган Чирчиқ дарёсига атаб қўйилган катта шаҳарда Давлат тилига муносабат ўттиз йилдирки ҳамон ўзгармаса-я! Чирчиқ шаҳар ДСИ бошлиғининг ўринбосари томонидан аҳолига юборилган расмий огоҳлантириш хатини кўриб, яна ҳайратингиз ошади.\nДавлат тилига обрўли идораларда масъуллар шундай муносабатда бўлаверса, оддий фуқародан нимани ҳам кутиш мумкин. Ишониш қийин, аммо ҳақиқат. Чирчиқ шаҳар ДСИ бошлиғи ўринбосари имзоси билан юборилган хатда 150 дан зиёд сўз бўлиб, 36 та хатоси бор экан. Бундан кўринадики, Давлат солиқ қўмитаси ва унинг қуйи тизимлари тил масаласида ҳали ҳам ислоҳотларга муҳтож.\nЎзбекистон Республикаси Адлия вазири ва бошқа бир-иккита юқори идораларга давлат тили масалалари бўйича маслаҳатчи тайинланди. Балки Давлат солиқ қўмитаси ва яна қатор бошқа ташкилотлар мутасаддилари ҳам ушбу масалада бош қотиришларига вақт келгандир?\nУлуғ бобомиз Алишер Навоий айтганидек: “Тилга эътиборсиз — элга эътиборсиз”. Зеро, она тилимизни ўзимиз қадрламас эканмиз, четдан келиб бизга ҳеч ким юксак мавқеини тиклаб бермайди.\n« Абдулла Арипов, Ўзбекистон Республикаси Бош вазири:\nМафтункор баҳор »


Beeline “Учинчи авлод-2015” дастурининг якунларини сарҳисоб қилмоқда » Ўзбекистон янгиликлари – Zamin.uz\nBeeline “Учинчи авлод” дастурининг еттинчи мавсум якунларини сарҳисоб қилмоқда. 18 август куни Тошкент ахборот технологиялари университети, Ҳалқаро Вестминстер университети, Тошкентдаги Сингапур менежментни ривожлантириш институти ва Ўзбекистон Миллий университетининг III ва IV курс талабалари малака ошириш тўғрисидаги якуний тақдимотлари билан чиқдилар.\nUnitel‘нинг жамоатчилик билан алоқалар хизмати раҳбари Ораз Абдуразаков: “Ўзларининг якуний тақдимотларида талабалар эришилган ютуқлари ҳақида ҳикоя қилиб, Beeline билан ҳамкорликдан олган қатор ижобий таассуротлари билан ўртоқлашдилар. Уларнинг ҳар бири ўзи таълим олган жамоаси ва устози унинг касб маҳорати ошишига ҳисса қўшганини юқори баҳолади. Шубҳасиз, мазкур дастур ёрдамида компания яна бир бор ўзининг масъулиятли иш берувчи деган мақомини тасдиқлади, ва ўзининг очиқлигини намоён этди”.\nЭслатиб ўтамиз, “Учинчи авлод” дастури яхши академик ўзлаштришга эга бўлган олий ўқув юртларининг битирувчиларига ва юқори курс талабаларига мўлжалланган. Амалиёт ўташ жараёнида ҳар бир амалиётчи учун индивидуал ривожлантириш режаси тузилиб, шахсий раҳбар тайинланган. Бундан ташқари, талабалар танлаб олинган профил бўйича қатор ноёб профессионал тренингларни ўтаб, кунлик жараёнларда тўлиқ иштирок этдилар.


1 октябрдан айрим лицензияловчи органлар ўзгаради | NORMA.UZ\nПрезидентнинг 28.08.2018 йилдаги «Идоралараро коллегиал органларни тубдан қисқартириш ва янада оптималлаштириш чора-тадбирлари тўғрисида»ги ПФ–5527-сон Фармони қабул қилинди.\nҲужжатда 1 октябрдан бошлаб Президент ҳужжатлари ва Ҳукумат қарорлари билан турли вақтда ташкил этилган идоралараро коллегиал органларни (жами – 81 та) тугатиш ва уларнинг ваколатларини тегишли муассасаларга ўтказиш назарда тутилган. Яна 25 та шундай органларнинг иши оптималлаштирилади.\nЭслатиб ўтамиз, 1 июнда 9 та фаолият тури бўйича лицензиялаш функциялари трансфер қилинган эди (11.04.2018 йилдаги ПФ–5409-сон Фармонга 4-иловага қаранг). Ўшанда регуляторлик ваколатларидан маҳрум бўлган айрим ҳукумат комиссиялари ҳам кўриб чиқилаётган фармон доирасида тугатилаётган органлар рўйхатига киритилди.\nАниқроғи, қуйидагилар ҳақида сўз бормоқда:\nВазирлар Маҳкамасининг геодезия ва картография фаолиятини лицензиялаш комиссияси (Ергеодезкадастрдавқўм);\nВазирлар Маҳкамасининг портловчи ва заҳарли моддаларни, уларни қўллаган ҳолда материаллар ва маҳсулотларни, шунингдек портлатиш воситаларини яратиш, ишлаб чиқариш, ташиш, сақлаш ва реализация қилиш бўйича фаолиятни лицензиялаш комиссияси («Саноатгеоконтехназорат» ДИ);\nВазирлар Маҳкамасининг Ионлаштирувчи нурланиш манбалари муомалада бўладиган соҳалардаги фаолиятни лицензиялаш комиссияси («Саноатгеоконтехназорат» ДИ);\nВазирлар Маҳкамасининг қимматбаҳо ва нодир металлар, қимматбаҳо тошлар қазиб олиш фаолиятини лицензиялаш комиссияси («Саноатгеоконтехназорат» ДИ);\nВазирлар Маҳкамасининг ноширлик фаолиятини лицензиялаш комиссияси (ЎзМАА);\nПиротехника буюмларини яратиш, ишлаб чиқариш, ташиш, сақлаш, реализация қилиш, улардан фойдаланиш, уларни йўқ қилиш ва утилизация қилиш фаолиятини лицензиялаш комиссияси (ИИВ).\nБироқ 1 октябрдан тугатилаётган органлар (комиссиялар, қўмиталар, кенгашлар, ишчи гуруҳлари ва ҳ.к.) орасида фаолият юритаётган лицензияловчи органлар ҳам бор (қуйидаги жадвалга қаранг). Уларнинг ваколатлари ҳам кўрсатилган санадан бошлаб бошқа давлат органларига ўтказилади. Шу тариқа, лицензияловчи органлар яна ўзгариши кутилмоқда.\n2018 йил 1 октябрдан тугатиладиган лицензияловчи орган\nЛицензиялаш функциялари ўтказиладиган орган\nАэропортлардаги ташиш ишларини бажарувчи ҳаво кемаларига хизмат кўрсатиш фаолияти\nВазирлар Маҳкамасининг авиация транспорти соҳасидаги фаолиятни лицензиялаш бўйича комиссияси\nВазирлар Маҳкамасининг диний таълим муассасалари фаолиятини лицензиялаш комиссияси\nКўприклар ва тоннелларни лойиҳалаштириш, қуриш, улардан фойдаланиш ва уларни таъмирлаш фаолияти\nХавфи юқори бўлган объектларни ҳамда потенциал хавфли ишлаб чиқаришларни лойиҳалаштириш, қуриш ва улардан фойдаланиш фаолияти\nЭтил спирти ҳамда бошқа алкоголли маҳсулот ва тамаки маҳсулотларини ишлаб чиқариш фаолияти\nВазирлар Маҳкамасининг этил спирти, алкоголли маҳсулотлар ишлаб чиқариш, тамаки хом ашёсини ферментациялаш ва тамаки маҳсулотлари ишлаб чиқариш фаолиятини лицензиялаш комиссияси\nҲужжатда идоралараро коллегиал орган тушунчаси, уни ташкил этиш ва фаолият юритиш тартиби, идоралараро ҳамкорлик принциплари ҳам келтирилган ҳамда бошқа ташкилий масалалар тартибга солинган.\nҲужжат Қонун ҳужжатлари маълумотлари миллий базасида эълон қилинган ва 29.08.2018 йилдан кучга кирди.\n Бу ерда ва бундан буён қавсда 2018 йил 1 июндан бошлаб лицензиялаш функциялари ўтказилган муассасалар келтирилади.


АҚШ кучлари йирик базани Ироқ ҳукуматига топширди\n20 январ 2021, Тошкент вақти: 11:45\nБағдод ташқарисидаги Victory базасининг мажлислар зали.\nАҚШ ҳарбийлари Бағдод шаҳри ташқарисида жойлашган йирик Victory базасини Ироқ ҳукумати тасарруфига топширди.\nАҚШ ҳарбийлари матбуот котиби полковник Барри Жонсонга кўра, базани ироқликларга топшириш тўғрисидаги расмий ҳужжат 2 декабр куни имзоланган.\nҲозирда базани Ироқ ҳукумати тўлиқ назорат қилмоқда.\nСаддам Ҳусайн 2003 йилда ҳокимиятдан ағдарилганидан кейин АҚШ ҳарбийлари Бош қароргоҳи Victory базасига жойлашган эди.


"Манчестер Сити": Биринчи бўлиб сен кетасан!\n13 октябрь, 2021, 15:56\nТеглар:Манчестер Сити | Хосеп Гвардиола | Трансфер янгиликлари\n"Манчестер Сити"ни биринчи бўлиб тарк этадиган футболчи маълум бўлди.\n"Manchester Evening News" нашрининг хабарига кўра, "шаҳарликлар" ёзги трансфер вақтида бир нечта футболчилар билан хайрлашиши кутилмоқда. Ҳозирча кетиш учун асосий номзод ҳимоячи Натане Аке бўлиб турибди. "Сити" уни 40 миллион фунтга харид қилган эди.\nМаълумот учун, айни дамда Аке Гвардиоланинг марказий ҳимоячи сифатида тўртинчи танлови ҳисобланади. Жорий мавсум ҳимоячи 2та ўйинда майдонга тушган. Унинг клуб билан амладаги шартномаси 2025 йилнинг июнь ойига қадар мўлжалланган.\nСтерлинг Гвардиолага шарт қўйди\nБу футболчининг нархи ошиб кетди


Видео, 19 октябр 2018\n21 ноябр 2019, Тошкент вақти: 00:30\nжума 19 октябр 2018\nЎзбекистон, Тожикистон халқ артисти, Навоий номли мукофот совриндори 71 яшар Шерали Жўраев 25 йиллик танаффусдан кейин АҚШга келди. Нью-Йоркнинг JFK аэропортида ўзбек ҳофизи Америка тупроғини намойишкорона ўпиб пешонасига сурди.\nАфғонистонлик аëллар сайлов орқали ўзгаришларга эришмоқчи\n20 октябр куни Афғонистон парламентига сайловлар бўлиб ўтади. Депутат бўлишга номзод аëллар сайловлардан кейин Афғонистонда ўзгаришлар бўлишига ишонмоқда. Афғонистон парламентида 68 аëлга ўрин ажратилган.\nИслом Каримов ҳайкали 14дан 15 октябрга ўтар кечаси полиция ва қўриқчилар қарамоғи остида ўрнатилди. Ижтимоий тармоқда пайдо бўлган Ислом Каримов ҳайкали кўплаб санъаткорлар ва мухлислар танқидига учрамоқда.\nВинницк вилоятидаги халқаро ҳарбий машқлар чоғида Украина Ҳарбий-ҳаво кучларига қарашли Су-27 қирувчи учоғи қулаб тушди. Учувчиларнинг иккаласи ҳам ҳалок бўлди.\nХонанда Азиза Ниёзметова 46 ёшида оламдан ўтди. У бир неча ойлар давомида саратон касаллиги билан кураш олиб бораётган эди. Азиза Ниёзметова олти фарзанднинг онаси бўлган. У икки боласини асраб олган. Ниёзметова 1990 йилда саҳнага чиққан ва ўзининг илк “Кишмиш” қўшиғи билан машҳур бўлиб кетган эди.\nМуҳожир фарзандлари: 8 набира боқаётган бувининг ташвишлари\nҚирғизистоннинг Чуй вилояти Ивановка қишлоғида яшайдиган Зарипа Шайлообекова 8 нафар набира уйғайтирмоқда. 60 яшар бувининг фарзандлари Россияга пул топиш учун кетган. Фильмда онахоннинг бир куни акс этган.\nАлексей Навальний ҳибcдан озод бўлди\nАлексей Навальний 50 кунлик маъмурий ҳибс жазосини тамомлаб, 14 октябрь куни озодликка чиқди.\nТошкент Отчопарининг бугунги кўриниши: тартибсизлик ва тирбандлик


Германиядаги ноқулай об-ҳаво туфайли бир киши ҳалок бўлди, 50 дан ортиқ киши жароҳатланди\nГерманиядаги ноқулай об-ҳаво туфайли бир киши ҳалок бўлди, 50 дан ортиқ киши жароҳатланди.\nЖума куни кечқурун ва шанбага ўтар кечаси Германиянинг ғарбий ва марказий ҳудудларида бўронли шамоллар, дўл ва кучли ёмғир ёғди. Падерборн шаҳри (Шимолий Рейн-Вестфалия) полицияси маълумотларига кўра, у ерда 43 киши жабрланган, улардан 30 нафари касалхонага ётқизилган. Бу ҳақда “ТАСС” хабар бермоқда.\nҲуқуқ-тартибот ходимларининг таъкидлашича, шаҳар "миллион доллар зарар кўрган". Кўплаб уйларнинг томлари учиб кетган, дарахтлар қулаган, машиналарга зарар етган.\nШунингдек, ёмон об-ҳаво оқибатлари ҳақида Бавария ва Тюрингия федерал штатларидан хабар берилади. DPA маълумотларига кўра, Бавария аҳоли пунктларидан бирида 14 киши жабрланган — улар шамол туфайли қулаб тушган ёғоч бинодан паноҳ топган. Рейнланд-Пфалцда бир киши чақмоқ уриши оқибатида ҳалок бўлди.\nDeutsche Bahn темир йўл концерни рельсларга қулаган дарахтлар ҳақида огоҳлантиради ва кун давомида жадвалда кечикишларни истисно қилмайди.\nКиритилди: 23:25 21.05.2022. Ўқилди: 1981 марта. Фикрлар сони: 1 та.


Штаудингер Аполлони (Parnassius. staudingeri)\n2 (VU:D): Заиф, табиатан камёб тарқалган Ғарбий Помир-Олой эндемик тури.\nҒарбий Помир-Олой (1), Ўзбекистонда 3 та кенжа тур: Ҳисор тоғ тизмаларида, Бойсунтоғ (1), Зарафшон тоғ тизмалари, Туркистон тоғ тизмаларининг ғарбий чекка қисмлари (2), Туркистон тоғ тизмаларининг марказий қисмлари (3).\n2550–3000 м мутлақ баландликда, хилма-хил ўсимликлар билан қопланган адирлар ва қопламали қояларда.\nҲар ерда кам миқдорда, ҳудудларда 1 кв. метрга ўртача – 0,007, максимал – 0,02 донагача учрайди.\nБир йилда битта насл беради. Июнь ойида ғумбакли пиллалари тупроқда бўлади. Камдан-кам ҳолларда ноқулай шароитда қишлаши мумкин. Имаголарининг учиб чиқиши августда рўй беради. Одатда, тухум қобиқларини ёриб чиққан 1-ёшдаги қуртлари қишлайди. Урғочилари 50 тагача тухум қўяди.\nИмаголарининг назоратсиз терилиши ва меъёридан ортиқ ўт ўрими, чорва молларининг кўп ўтлаши.\nХисор қўриқхонасида мухофазага олинган


Осиё ўйинлари. Бешинчи кунда бешта медал, Ўзбекистон тўққизинчи ўринда\nЖума, 24 Август\nЎзбекистонлик спортчилар Осиё ўйинларининг бешинчи кунида 11та спорт тури бўйича иштирок этишди ва жами бешта медал қўлга киритишди.\nКуннинг биринчи қисмида академик эшкак эшувчилар жамоаси медаллар дастасини қўлга киритишди. Жуфтлик баҳсларида Шаҳбоз Холмурзаев ва Шаҳбоз Абдужабборов ўз чиқишларида маррага биринчи бўлиб етиб боришди ва олтин медални терма жамоа ҳисобига қўшиб қўйишди.\nФото: Абдуллоҳ Файзуллаевc\nСўнгра Сардор Тўлқинхўжаев ва Алишер Турдиевдан ташкил топган бошқа бир жуфтлик медаллар учун стартга чиқишди ва иккинчи ўринни эгаллаб, кумуш медалга сазовор бўлишди.\nТўртлик баҳсларида иштирок этган Ўзбекистон вакиллари эса (Исламбек Мамбетназаров, Отамурод Раҳимов, Шеҳроз Ҳакимов, Зафар Усмонов) бронза медалини спорт делегациямизга тақдим этишди.\nТаэквондо бўйича -49кг вазн тоифасида баҳсларда қатнашган 17 ёшли Мадинабону Маннопова мусобақа давомида Ҳонгконг, Ливан ва Япония вакилларини мағлубиятга учратиб, финалгача етиб борди. Ҳал қилувчи баҳсда эса таиландлик Панипак Вонгпаттанакитга имкониятни бой берди ва якунда кумуш медаль соҳибасига айланди.\n-68 кг вазн тоифасидаги Ҳожиакбар Зокиров илк жангида афғонистонлик Шариф Муродини 21:6 ҳисобида мағлубиятга учратди. Аммо у кейинги босқичда эронлик Амирмуҳаммад Баҳшикалорига 4:24 ҳисобида ютқазиб қўйди.\nСузиш баҳсларида иштирок этган ҳар уччала спортчи (А.Козлюк. 50 м. Баттерфлай. Саралашдан финалгача, Х.Турсунов, А.Тарасенко. 100 м. Эркин сузиш. Саралашдан финалгача) ҳам ўз иштирокларини якунлашди.\nФото: Анвар Илёсов\nСпорт гимнастикасида афсонавий спортчи, 43 ёшли Оксана Чусовитина ўзининг севимли услуби ҳисобланган таяниб сакраш машқларида иштирок этди ва якунда иккинчи натижани қайд этиб, кумуш медални қўлга киритди.\n150 км масофага бўлган беллашувда Мурод Холмуродов 15, Марат Измайлов эса 39-ўринни эгаллади.\n58 кг вазн тоифаси вакили Муаттар Набиева ўз иштирокини эрта якунлади. У даст кўтаришда 98, силтаб кўтаришда эса 119, умумий ҳисобда эса 217 кг тошни ўзига бўйсундира олди ва якунда тўртинчи ўрин билан кифояланди.\nШаҳзод Худойбергановнинг иштироки муваффақиятсиз чиқди.\nДенис Истомин қозоғистонлик Александр Бубликка қарши ўйинда техник ғалабага эришди. Истомин биринчи сетни 6:1 ҳисобида ўз фойдасига ҳал қилди, иккинчи сетда ҳисоб 3:0 бўлиб турганида ҳисобида ғалаба қозонаётган бир вақтда рақиб ўйинни давом эттира олмаслигини маълум қилди ва Истомин ярим финалга йўл олди.\nЖўрабек Каримов хитойлик Йибин Вуга 2:6, 4:6 ҳисобида ютқазиб қўйди ва мусобақадаги иштирокини якунлади.\nЎзбекистон вакиллари жамоавий баҳсларда 20 жамоа ичида 19-ўринни эгаллади (Мўғулистондан битта ўрин олдинда).\nЯккалик баҳсларида эса Канатбек Курбаналиев 68-ўринни, Сергей Чен ва Тен Роман мос равишда 82 ва 83-ўринларни эгаллашди.\nСпортнинг бу тури бўйича баҳсларда иштирок этган уч нафар спортчи (-60 кг вазнда Айюб Абдуллаев, -75 кг вазнда Нурилла Саидов ва -95 кг вазнда Ҳусан Баратов) илк жангларидаёқ имкониятни бой беришди ва мусобақадаги иштирокларини якунлашди.\nЖанибек Темиргалиев ярим финалда муваффақиятли иштирок этди ва финалга йўл олди. Аммо у финалда кучли учликка кира олмади.\nБошқа бир слаломчи Рамил Кирпичев эса ўз иштирокини ярим финалда якунлади.\nЎзбекистон терма жамоаси Ҳонгконгни 3:0 ҳисобида мағлубиятга учратиб, чорак финалга йўл олди. Голларга Икром Алибоев, Жавоҳир Сиддиқов ва Забиҳилло Ўринбоев муаллифлик қилишди. Энди ўзбекистонлик футболчилар ярим финал йўлланмаси учун Эрон ёки Жанубий Корея терма жамоаларидан бирига қарши майдонга тушади.\nУмумий ҳисобда ўзбекистонлик спортчилар бугун 1та олтин, 3та кумуш ва 1та бронза медалларига эга чиқишди.\nБешинчи кун якунларига кўра, Ўзбекистон спорт делегацияси ҳисобида 19та медаль мавжуд. Ўзбекистон делегацияси 4та олтин, 8та кумуш ва 7та бронза медаллари билан умумий рейтингда тўққизинчи ўринда жойлашган.\nОсиё ўйинлари Оксана Чусовитина


Ле Пен ва Дюпон-Эньян сайловолди коалициясини ташкил этишди\n15:02 / 29.04.2017\nФранциянинг "Миллий фронт" партияси ва "Уйғон, Франция" ҳаракати сайловолди иттифоқини шакллантиришга қарор қилди. Бу ҳақда қўшма матбуот анжуманида уларнинг етакчилари Марин Ле Пен ва Николя Дюпон-Эньян маълум қилди.\n"Биз катта республикачи ва ватанпарварлик альянсини ташкил этамиз. Биз биргаликда қўшма ҳукумат дастуримизни ҳимоя қиламиз", - деган Марин Ле Пен.\nУнинг қайд этишича, у ҳамфикрининг қарорини жасурлик деб ҳисоблайди. Шунга кўра, Ле Пен президентлик сайловларида ғалаба қозонгудек бўлса, "Дюпон-Эньян мамлакат бош вазири бўлади", - дея ваъда берган Марин Ле Пен.\n19:24 / 27.05.2018


ҒАНИМАТЛИ ДАМЛАР - Баҳоуддин Нақшбанд ёдгорлик мажмуаси маркази\n24 марта ўқилди.\nАллоҳга беҳисоб шукрлар бўлсинким, ер юзидаги барча мўмин-мусулмонлар қатори бу йилги муборак Рамазон ойини ҳам якунлаш арафасида турибмиз. Ой давомида қўлдан келганча зиммамиздаги вазифаларни адо этдик, рўза тутдик, хатми Қуръонлар қилдик, таровеҳ намозларини ўқидик, тунлари қоим бўлдик. Ойлар султони бўлмиш барокатли ойда дуою илтижолар қилдик. Минг ойдан қадрли бўлган тунда тонгга қадар тоат-ибодатда бўлдик.\nҲар бир нарсанинг поёни бор, албатта. Ҳаётда баъзи нарсалар борки, унинг якунланиши одамга ўзгача завқ бағишлайди. Бироқ Рамазон ойи бундай эмас. У охирлаган сайин қалбларимиз қафасдаги қуш мисол типирчилаб қолмоқда. Ахир нега бундай бўлмасин? Чунки унга ўттиз кун мобайнида батамом ўрганиб қолган эдик. Унинг фазилатидан баҳраманд бўлаётган эдик. Унинг тароватидан қалбларимиз ором олаётган эди. Бошқа ойлардагига қараганда кўпроқ тиловатда, ибодатда эдик. Бундай лаззатдан, бундай роҳатдан айрилиб қолаётганимиз учун кўзларимиз ёшга тўлмоқда.\nБугун таровеҳнинг охирги куни. Эртага охирги куннинг рўзасини тутамиз, бироқ таровеҳ намозини ўқимаймиз. Биргина имконият қолди. Ундан унумли фойдаланишимиз ниҳоятда зарур. Ҳали ҳам вақт бор. Охирги таровеҳ намозида, хатми Қуръонлар сўнгида, охирги саҳарликда, Рамазоннинг охирги кунида, охирги ифторликда янада кўпроқ дуо қилишимиз керак бўлади.\nЧунки инсон қиладиган ҳар бир ишнинг натижаси унинг оқибати билан белгиланади. Ҳадиси шарифларда амаллар охирига қараб эътиборга олиниши айтиб ўтилган. Шунингдек, инсоннинг яшаб ўтган ҳаёти мазмуни ҳам унинг сўнгги лаҳзалари билан белгиланади.\nСаҳл ибн Саъд Соъидий розияллоҳу анҳудан ривоят қилинади: «Набий соллаллоҳу алайҳи васаллам: «Албатта, амаллар хотимасига боғлиқ», дедилар» (Бухорий ривояти).\nҲеч ким оқибати ёмон бўлишини хоҳламайди. Бу бизга берилган фурсат. Бу фурсатни ғанимат билайлик. Шу йил айрим сабабларга кўра таровеҳ намозларини уйда ўқидик. Қариндош-уруғлар даврасида ифторлик қила олмадик. Яратган Зотдан тинимсиз дуо қилиб сўрайлик. Уйда ўқиган таровеҳимиз шу билан якун топсин. Келаси йиллар таровеҳларни масжидларда адо этайлик. Хатми Қуръонларда иштирок этайлик. Ёру-дўстлар, қавму-қариндошлар даврасида ифторлик қилайлик. Жумъа намозларини, ҳайит намозларини Аллоҳнинг уйида ўқийлик.\nАлбатта, дуода кўп гап бор. Ажабмаски, дуомиз мустажоб бўладиган вақтга мувофиқ келиб қолса. Фаришталар омийн деса. Аллоҳ қабул этса. Бунга асло шак-шубҳа йўқ.


Муҳаббат ва рашк\nСиз шу ердасиз: Бош саҳифа 2017 йил 1-сон 2017 йил 1-сон Муҳаббат ва рашк\nМуҳаббат қалбнинг маҳбубга майлидир. Муҳаббат – кўнгил иши, зоҳирий аъзоларнинг иши эмас. Оила эр-хотин ўртасидаги муҳаббат ва майлга асослангандагина бахтли ва мустаҳкам бўлади.\nКўриш муҳаббат калитидир. Шунинг учун Расулуллоҳ (с.а.в.) уйланмоқчи бўлган йигитни бўлажак қаллиғини кўришга ундадилар: «Мен, – дейди Муғира ибн Шўъба, – бир аёлга совчи қўйган эдим. “Уни кўрдингми?” деб сўрадилар Пайғамбаримиз. “Йўқ”, дедим. “Уни кўргин. Зеро, кўриш ўрталарингда майл пайдо қилади”, дедилар у зот» (Насаий ривояти).\nКўп кишиларнинг, хусусан, ёшларнинг муҳаббат ҳақида сўзлашдан тортинишларини биламиз. Кўплар бу ҳақда гапиришни ҳатто, ҳаром деб ўйлайди. Шунинг учун бу мавзу қаршисида гуноҳ ҳиссини туйишади, ўзларини гуноҳкор ҳисоблашади. Агар қалби бировга мойил бўлгудек бўлса, гуноҳ қилгандай туюлади.\nҲақиқатда уларнинг муҳаббат ва муҳаббатдан унадиган эр-хотин ўртасидаги муносабатлар ҳақидаги тушунчалари аралашдир. Муҳаббат шиори остида қонунсиз алоқа қиладиган, бирга ўтирадиган, тунларни бедор ўтказадиган, ўйин-кулгу қиладиган, ичадиган ва ҳатто зино қиладиган бузуқ эр ва аёлларни кўрганлар муҳаббатни гуноҳ деб ҳисоблашади. Зеро, улар муҳаббат фақат шунақа ишларга олиб келади, деб ўйлашади. Аслида эса ундай эмас. Бутунлай аксидир. Эркакнинг аёлга ва аёлнинг эркакка майл қилиши нафс истакларидан бири. Аллоҳ таоло инсон қалбини у билан банд қилган. Оли Имрон сураси 14-оятининг мазмуни бундай: «Одамларга аёллар, фарзандлар, уюм-уюм олтин-кумушлар, саман отлар, чорва ва экинларга нисбатан меҳр қўйиш зийнатли қилиб қўйилди...».\nИнсон қалбини бу истакларга мойил ва унга банд қилган Зот Аллоҳ зулжалолдир. Инсон уларга қаттиқ муҳаббат қўяди. Пайғамбаримиз (с.а.в.): «Дунёингиздан мен учун аёллар, хушбўйликлар суюклидир. Кўзим қувончи намоздадир», деганлар (Аҳмад ва Насоий ривояти). Эрнинг аёлга ва аёлнинг эрга муҳаббати бўлмаганида, уйланиш ҳам, зурриёт ҳам, оила ҳам бўлмас эди. Аммо Аллоҳ таоло эркакка аёлни, аёлга эркакни ўрталарида ҳаром алоқалар юзага келиши учун эмас, балки қонуний эр-хотинлик алоқалари юзага келиши учун бирини-бирига суюкли қилди. Расулуллоҳ (с.а.в.) айтдилар: «Севишганлар учун никоҳдек мақсадга мувофиқ нарса йўқ» (Ибн Можа ривояти).\nАллоҳ таоло мусулмонларга бузуқ йўллардан сақланиш учун аввало кўзни тийишни буюрди. Зеро, кўриш қалб калитидир. Хато ва бузуқликка олиб борувчи барча йўлларни, бегона аёл билан ёлғиз қолиш, тақалиб туриш, қўл олишиш, аёл ва эркакларнинг ўзаро ўпишиши каби йўлларни ҳаром қилди. Бу ишлар қалб майлига сабабдир. Қалб майл қилгач, нафсни жиловлаш ўта мушкул бўлади. Аллоҳ таоло раҳм қилганларгина ўзларини тийиб қолишлари мумкин.\nИнсон қалб майли учун гуноҳкор бўлмайди. Аммо қалб майлининг боиси ҳаром бўлса, ундан сўнг келадиган ҳаром ишлари учун гуноҳкор бўлади. Аммо пок, танҳо севги учун гуноҳ йўқ балки савоб бор. Суютий каби баъзи уламолар бундай дейишган: «Севгисини яширган иффатли ошиқ ажр олади».\nТурли бахтсизикларга дуч айлайдиган муҳаббат тузоғидан қалбни асрашнинг энг яхши йўли унинг барча боисларига яқинлашмасликдир. Фақат озчилик одамларгина бунга муваффақ бўладилар.\nИнсоннинг ўз ҳаққига бошқанинг шерик бўлишини ёмон кўриши рашкдир. Рашк муҳаббатдан келиб чиқади. Киши яхши кўрганини рашк қилади. Рашк эркакка ҳам, аёлга ҳам бирдай яхши сифат ва олий ҳислат ҳисобланади.\nШубҳасиз, аёл рашк қилади. Эри унинг устига хотин олмоқчи бўлса, қаттиқ ғазабланади. Бу табиий ҳол. У эрига танҳо ўзи эгалик қилишни истайди. Зеро, уни севади. Севмаса эди, парво қилмасди.\nАллоҳ таоло мўмин бандаларига жаннатда ато этадиган ҳуринлар хусусида мусулмон аёлларга шу гапларни айтамиз: мусулмон аёлнинг рашк қилиб, мўминлар учун жаннатда ҳуринлар борлигини инкор қилиши ё ёқтирмаслиги мумкин эмас. Чунки у, биринчидан, эри билан жаннатда бирга бўлиши ё бўлмаслигини билмайди. Иккинчидан, жаннатда, дунёда бўлганидек, рашк бўлмайди. Учинчидан, Аллоҳ таоло жаннатда аёлларга ҳам, биз тафсилотини билмайдиган, уларни рози этадиган неъматлар ато қилади. Кўз кўрмаган, қулоқ эшитмаган, инсон хотирига келмаган неъматлар бор жаннатда: «Бас, уларнинг қилиб ўтган амалларига мукофот учун яшириб қўйилган кўзлар қувончини (охират неъматларини) ҳеч ким билмас» (Сажда, 17).\nМўмин ва мўминалар кўнгиллари тусаган нарсани жаннатда топадилар ва тўла рози бўладилар. Улар жаннат неъматлари ва Аллоҳ таоло раҳматига етиш учун яхши амал қилишлари зарур.\nЭркак ақли ва номусини ҳимоя қилиши керак, бу унга вожибдир. Номус ва шарафни рашк этиш – эркак бурчи. Бу рашк оилада Аллоҳ рози бўлмаган нарсанинг бўлишга йўл қўймайди.\n2017 йил 4 октябрда эълон қилинган 494 марта кўрилган


Автопилотга топширилган давлат « Ўзбекистон Халқ Ҳаракати\n30 May 2017 - 6:00\nЎзбекистон раҳбари Каримов мен юртда барқарорлик ўрнатдим, деб 20 йил тинмай мақтанди. Ҳолбуки,у ўрнатган барқарорлик қабристон барқарорлигидир. Каримов мен юртда тинчлик барпо қилдим дея кўкрагига уради. Ҳолбуки,у барпо этган тинчлик энг даҳшатли урушдан баттардир. Акс ҳолда, миллионлаб одамлар – фақат сиёсий сабаблардан эмас, иқтисодий ночорликка чора истаб – ўлкамиздан қочмаган бўларди.\nКаримовнинг турмаларида 20 мингга яқин сиёсий маҳбус бор, унинг аксарий кўпчилигини диндор кишилар ва мухолифат вакиллари ташкил этади. 20 минг сиёсий маҳбус – ўлка аҳолисининг пассионар(фаол) қисмининг айнан акс тасвиридир.\nЗотан, Ўзбекистон Совет давлати йиқилиш арафасида – Болтиқбуйи жумҳуриятларидан кейин – сиёсий жиҳатдан энг актив жумҳурият эди. Ўз.ССР ўзининг Мустақиллик Декларациясини биринчиларда бўлиб (20 июн 1990 йил) қабул қилганди. Ва бу Декларацияни Москванинг, Ўзбекистон Компартияси МКсининг ва унинг бошида турган Ислом Каримовнинг қаттиқ қаршиликларига қарамай қабул қилди.\nБу потенциал, йиллар ўтганига қарамай, кичраймади, аксинча, каттайиб борди. Шунинг учун ҳам ўзбек диктатори ҳар 5-6 йилда бир марта улгуржи репрессиялар ўтказиб, ижтимоий қатламлардан “режимга хавф солган” энг актив шахсларни териб олиб, турмага ташлади ёки ўлдириб турди. Бу шахсларнинг жазо колонияларида рўйхатга олинганларининг сони 20 минг бўлса, рўйхатга олинмаганлар, яъни хозирча қамаламаганлар сони миллионларчадир.\n“Инсон ҳуқуқлари” деган нарса Ўзбекистон энг кулгили нарсадир. Каримов собиқ Ўзбекистон ССР ҳудудларида Мустақил Концентрацион Лагер (МКЛ) қурди. МКЛни Ўзбекистон Республикаси деб аташингиз ҳам мумкин, аммо вазиятни ўзгартирмайди. Каримов иншо этган бу режимни классик диктатура деб атасак янглишган бўлмаймиз. Каримов ва унинг ҳамтовоқлари бу диктаторлик режимида вазият оғирлашётганини кўриб, уни назорат қилиш илинжида шоша-пиша янги механизмлар ахтара бошладилар. Аммо уларнинг лойқаланган тафаккури яна доғда қолдирмоқда. Уларнинг парламент ва президентлик бошқарувида таклиф этиб, тасдиқлатган “ислоҳот”лари аянчли ва кулгилидир. Бу чириб битган рамақижон режимнинг ўлим олди талвасасидан бошқа нарса эмас.\nБиз кундан-кунга амин бўлаётганимиз нарса шуки, токи халқ мустабидни елкасидан куч билан ерга итқитмагунча, мустабид унинг елкасидан асло инмайди. Араб дунёсида бўлиб ўтаётган инқилоблар бу ҳақиқатнинг энг гўзал тафсири бўлиши мумкин. Бизни Берлинга тўплаган бу Қурултой айнан шу масалаларни муҳокама этиши лозим деб ўйлайман.\nБиз бундан буёғига иш услубимизни ўзгартиришимиз керак. Биз хукумат хуружларига унга муносиб шаклларда жавоб бериш салоҳиятига эга бўлишимиз лозим. Бунинг баробарида биз буйсунмасликнинг турли шаклларини тобора кенгроқ жабҳаларга ташимогимиз, сафларимизни кенгайтирмоғимиз шарт.\nБугунгача Ўзбекистон жамоатчилиги бизни режим билан курашда ортиқча юмшоқликда, либерализмда ҳақли равишда танқид этиб келди. Чиндан ҳам Оврупа стандартлари чорчўпидан чиқмасдан ҳаракат этган мухолифат сиёсий вазиятни сайлов воситасида ўзгартириш учун сайъ ҳаракатлар қилди. Аммо бу келажаги порлоқ бўлмаган бир ҳолат эди. Чунки сайлов дегани Ўзбекистонда масхарабозликка айланган бир давлат тадбири эди.\nМиршаблик тизими ҳоким бўлган ерда Каримовни сайловда енгиш – саробдир. Шунинг учун биз мустабид режим табиатига қаршıи тураоладиган, уни сиёсий саҳнадан тушишга мажбур қилаоладиган бир кураш тизими тузишга қарор қилдик.\n13 май Андижон фожиаси бизни режим фитналари қаршисида ҳушёр бўлишга чақиради. ИншоОллоҳ, бу сафар бу фитналарга йўл қўймаймиз.\n2005 йил май ойидаги Андижон воқеалари режасиз, стихияли равишда юз берганди. Уларни мухолифат бошқармади. Бундан фойдаланган Каримов ҳеч қаршликсиз юзларча инсонни отиб ташлади.\nБу орада давлатнинг Террор Машинаси ўз бошига ишлашда давом этаяпти. У автопилотга қўйилган. Манзара Франц Кафканинг “Жазо колониясида” деган ҳикоясини эслатади. Эсингизда бўлса, бу ҳикояда жазо машинасини ижод қилган бир муҳандис ўша машина тиғи остида ҳалок бўлади. Ўзбекистондаги сиёсий режимни иншо этган диктатор=муҳандис Кафка қаҳрамони тақдирини такрорлайдими йўқми, буни вақт кўрсатади.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (509-511-саҳифалар.)


Мақолалар мазкур саъна бўйича сараланган: Понедельник, 13 Март 2017\nБунёдкорлик, меҳр-оқибат ва ҳамжиҳатлик ифодаси\nИстиқлол шарофати билан миллий урф-одатларимиз ва улар замирида мужассам бўлган меҳр-оқибат, инсонни улуғлаш, ижтимоий ҳаётда вужудга келаётган турли масалаларни биргаликда ҳал қилишдек эзгу ҳамда ибратли қадриятлар ҳаётимиздан тобора мустаҳкам ўрин эгалламоқда. Бу борада кўпчилик билан бамаслаҳат ташкил этиладиган, маънавий ҳаётимизнинг узвий қисмига айланган ҳашарнинг алоҳида ўрни бор.\nҲар бир ҳудуд рақамли телевидение билан қамраб олинади\nМутахассисларнинг ҳисоб-китобларига кўра, дунё бўйича инсон бир кунининг ўртача уч соатини телевизор қаршисида ўтказишга сарфлар экан. Бу ҳалиям нисбатан камайган кўрсаткич. Чунки кейинги пайтларда интернетнинг оммалашиши билан “зангори экран” томошабинлари сони бирмунча қисқарди. Аммо бу интернет телевидениени бутунлай четга суриб қўйди, дегани эмас. Ахир телевидение орқали янгиликлар, турли кўрсатув ва шоулар, фильм ҳамда сериалларни кўришнинг ўзига хос завқи бор ва шу жиҳат доимо устунлик касб этиб туради.\nОилавий тадбиркорлик — фаровонлик омили\nАндижон вилоятида Ўзбекистон Республикаси Олий Мажлиси Сенати Бюджет ва иқтисодий ислоҳотлар масалалари қўмитасининг йиғилиши бўлиб ўтди. Унда “Оилавий тадбиркорлик тўғрисида”ги Қонуннинг оилавий корхонага банк хизмати кўрсатиш ҳамда кредит ажратиш борасидаги қисмининг мазкур ҳудудда ижро этилишини ўрганиш натижалари кўриб чиқилди.\nТасвирий тарғиботнинг таъсирчан кучи\nТошкент вилоятида “Тасвирий ойина” ижодий уюшмаси ташаббусига кўра “Халқ билан мулоқот ва инсон манфаатлари йили” Давлат дастури доирасида кўргазмали семинар ташкил этилди.


Кейруш Бабаянга сабоқ берди\n12:48 / 16.06.2017\nКалтак еган болага тасалли беришибди:\n- Йиғлама болакай, калтак яхши нарса жаннатдан чиққан.\n- Яхши нарса бўлса жаннатдан чиқмасди – дебди бола зўрға ўзини йиғидан тўхтатиб.\nХавотир билан кутган ўйинда барибир биз қўрққан нарса содир бўлди. Гарчи рақиб гуруҳ босқичида ютқазиш тугул ҳали бирор марта ўз дарвозасидан тўп олиб чиқмаган Эрон бўлса ҳамки, бу мағлубият жуда аламли. Назарий томондан гуруҳда иккинчи ўринни олиш учун ҳали имконият бор. Плей-оффда барчасини ижобий томонга ўзгатиришимиз ҳам мумкин. Аммо бу мағлубият вазиятни бироз чигаллаштирди. Бу ўйинда Эрондан очко олишимиз стратегик томондан ҳам жуда муҳим эди. Чунки, Эрон очко йўқотган тақдирда мундиал йўлланмаси учун курашни давом эттирарди. Афсуски, энди форслар учун қолган икки учрашув шунчаки расмиятчилик мақомида ўтади.\nСамвел Бабаян Эронга Тошкентда ютқазганидаёқ босим остида қолганди. Кейинги ўйинда Хитой устидан ғалаба қозониб, Жанубий Кореяга катта иштиёқ билан йўл олганди. Бироқ Бабаян шогирдлари ҳисобда олдинда бораётиб, якунда мағлубиятни тан олишга мажбур бўлишганди. Кейин Малайзияда кутилмаганда Сурияга имконият бой берилгач, менежерликдан мураббий бўлишни уддалаган мутахассисга бўлган ишонч жуда камайиб кетди. Йўқотилган очколар ва тинимсиз танқидлар натижасида Бабаяндаги босим янада ортди. Теҳронга жўнаш олдидан бунга яна икки фактор ҳам қўшилди. 2012 йил ноябрда Миржалол Қосимов қўл остида терма жамоамиз Теҳрондан ғалаба билан қайтганди. Доим Абрамов ва Қосимовнинг фаолияти билан солиштиришлардан чарчаган мураббий 5 йил олдингидек ижобий натижага эриша олмаса, унинг терма жамоага муносиб эмаслиги ҳақидаги гап-сўзлар кўпайгандан-кўпаярди. Бабаянинг зиммасида “агар унинг ўрнида Қосимов бўлганида ҳаммаси бошқача бўларди” дегувчиларнинг овозини ўчиришдек мураккаб вазифа ҳам турарди. Иккинчидан, терма жамоанинг етакчи футболчилари Виталий Денисов ва ушбу саралаш босқичида энг кўп (2та) голимизни урган, ҳозирда яхши спорт формасида бўлган Марат Бикмаевнинг жароҳати туфайли таркиб оптимал кўриниш олмади. Энг катта йўқотиш мана шу икки футболчи эди. Шундай бир мураккаб пайтда Самвел Бабаян Теҳронда ғалаба қозониб, туб бурилиш қилишга ҳаракат қилди. Шу сабабли икки нафар марказий ҳужумчини бошланғич таркибда майдонга туширди. Теҳронда гуруҳ пешқадами Эрон терма жамоасига қарши очиқ футбол таклиф қилди. Гуруҳдаги вазиятдан келиб чиқсак, аслида дуранг ҳам биз учун ёмон натижа эмасди. (Сурия билан Малайзияда ўтган ўша ғалати ўйинни эсланг. Учрашувнинг сўнгги дақиқаларида футболчиларимиз ҳужумга зўр беришганди. Ҳужумда тўп йўқотиш сабабли қарши ҳужумни ўтказиб юборгандик. Оқибатда ўша пенальти ва чўнтагимизда турган 1 очкодан ҳам қуруқ қолгандик. Ўзи бу Бабаян деганларининг шахсий луғатида ДУРАНГ сўзи борлигига шубҳам бор).\nХуллас, яқинда “Пахтакор”даги узоқ йиллик диктатурасига чек қўйилган собиқ “диктатор” “Озодий”да барча масалани узил-кесил ҳал қилмоқчи бўлди. Агарда ғалаба қўлга киритилганида ҳамма-ҳаммасига ЖАВОБ бўларди бу. Аммо бир вақтлар Алекс Фергюсондек даҳонинг қўл остида ишлаб, унинг севимли ёрдамчисига айланган (португалиялик мутахассис “Реал”га бош мураббий сифатида таклиф этилганида сэр Алекс уни қўйворишни истамаганлигини, фақатгина шогирдининг келажагини ўйлагани учунгина бунга рози бўлганилигини кейинчалик ўз кундаликларида очиқ-ойдин тан олган) Карлос Кейруш мураббийликда анчагина тажрибасиз бўлган ҳамкасбига мастеркласс ўтиб қўйди.\nЎйин олдидан иккита муҳим эътиборга молик статистик маълумот бор эди. Мураббийлар штаби томонидан мана шу икки фактор Эрон терма жамоасига қарши ўйинга тайёргарлик жараёнида эътиборга олиниши керак эди. Биринчи статистика Кейруш ЖЧ-2014нинг ҳал қилувчи саралаш босқичида фақат Қосимовнинг жамоасига қарши ўйинда мағлубият учраган. Ушбу саралаш босқичида эса ҳозирча ютқазмади. Иккинчи статистика, гуруҳ босқичида форслар ўз дарвозалари дахлсизлигини сақлаб келишяпти. Кейруш ҳам ўйинни ватандоши Жозе Моуриньо сингари ҳимоядан қуради. Биласиз, Моуриньо қайси жамоада фаолият олиб борган бўлса энг аввало метин ҳимоя қўрғонини барпо этишга ҳаракат қилади. “Челси”га биринчи марта келган вақтларда журналистларга интервью берар экан, “Менга ҳужум қилишдан кўра ҳимояда штурм ташкил этиш кўпроқ ёқади. Бу худди мустаҳкам қалъада туриб жанг қилишга ўхшайди” деган гапни айтганди. “Порту” ва “Интер” билан Еврокубокларда ғалаба қозонишида бу клубларда ўзининг қарашларига мос жамоани шакллантира олгани асосий омил бўлганди. ЕЧЛнинг 2004/2005 йилги мавсумида нимчорак финалида Моуриньо қўл остида “Челси” Каталониянинг “Барселона”сига тўқнаш келади. Ўша пайтларда футбол оламида порлаётган Роналдиньо бошчилигидаги “Барса”нинг имкониятлари юқорироқ баҳолаётганди. “Ноу Камп”да ўтган дастлабки учрашувнинг дастлабки 15 дақиқасида каталонияликлар лондонликларни ҳимояга қамаб ташлаганди. Гуёки, савия борасида жуда катта тафовут бўлган жамоаларнинг ўйинига ўхшаш манзара кузатилганди. Аммо биргина қарши ҳужум билан “Челси” ҳисобни очганди. Тўғри, учрашувда Райкаард шогирдлари 2та жавоб тўпини киритган ҳолда ғалаба қозонганди. Икки ўйин натижасига кўра барибир Моуриньо жамоаси рақибдан устун келганди (Лондонда 4:2 ҳисоби қайд этилган). Ўшанда Моуриньо жаҳон футболига ўзига хос прагматик услуби билан кириб келганлигини бутун дунёга намойиш этганди. 2009/2010 йилги ЕЧЛ ярим финалида Моуриньо “Интер” билан яна “Барселона”га қарши ўзининг натижага асосланган тактикаси орқали муваффақиятга эришганди. Дастлабки учрашувда италияликлар ўз майдонларида 3:1 ҳисобида устун келишганди. Жавоб баҳсида эса даҳшатли “Барселона”ни тўхтатиш жуда қийиндек эди. Аммо Моуриньонинг прагматикаси қаршисида Гвардиоланинг “Енгилмас Армадаси” чорасиз қолганди.\nКейрушнинг Жозе Моуриньога ўхшаш жиҳатлари бор. У ҳам кўпроқ ватандоши каби натижани биринчи планга қўяди. Тўғри тактика танлаш ва тактик айёрликда ҳам Жозега ўхшаб кетади. Яна провакаторликда ҳам “Ўзгача инсон”дан қолишмайди. 2013 йилда Чой Кан Хи билан ОАВ орқали “жанг” бошлаб ҳаммани чалғитишга эришганди. Карлос Кейрушнинг мураббийлик қарашларига баҳо беришда (“Манчестер Юнайтед”да ёрдамчи мураббий, “Реал”да қисқа ва муваффақиятсиз ишлаган, Португалия термасида 2008-2010 йилларда) айнан Эрон термасидаги фаолиятининг ўзи етарли. Кейруш келган (2011 йил) пайтда Али Даи ва Али Каримилар даври тугаган ва Эрон Осиёдаги етакчилик мақомидан бироз тушган эди. Бир вақтлар ўзининг ҳужумкор ўйини ва футболчилари билан довруғ қозонган Эрон Кейруш қўл остида натижага асосланган тактикада ўйнашга аста-секинлик билан мослаштирилди. Ёдингизда бўлса, ЖЧ-2014 гуруҳ босқичида Месси, Ди Мария, Агуэро каби суперюлдузлари бор Аргентина термаси ҳам форслар дарвозасини ишғол қила олишмаганди. Унинг асосий қуроли Моуриньоникидан унчалик фарқ қилмайди. Мустаҳкам ҳимоя ва вазият бўлиши билан тезкор қарши ҳужумга ўтиш. Аллегрининг “Ювентус”и ҳам худди шундай услуб билан Чемпионлар Лигаси финалига етиб борганди. Хуллас, Эронда журналистлар томонидан кўп бора танқид қилинадиган мураббийнинг тежамкор, ақлли ва натижага асосланган тактик услуби ўзини юз фоиз оқламоқда.\nБАБАЯН ТАКТИК ТОМОНДАН ЮТҚАЗДИ\nЮқорида ўтган саралаш босқичида фақатгина Миржалол Қосимов португалиялик мутахассисдан устун келган фактни таъкидлаб ўтгандим. Кейруш дисквалификация сабабли захирада ўтириб ўйинни кузатишга мажбур бўлган учрашувда Ўзбекистон терма жамоаси Эрон устидан зафар қучиб, Тошкентдаги мағлубият учун муносиб ўч олганди. Ўша учрашувда ҳам биз учун ғалаба жуда керак эди. Аммо Қосимов дуранг натижа ҳам аслида қандайдир имкониятларни сақлаб қолишини ўйлаган ҳолда Кейрушга қарши ўзининг услубида прагматик ўйин таклиф қилганди. Ўйин давомида барибир қандайдир имконият бўлишини хотиржамлик билан кутилди ва 72-дақиқада Улуғбек Бақоев ғалаба тўпини эронликлар дарвозасига йўллаганди. Бабаян эса ўйинга бошқача ёндашди. Аслида дуранг ҳам биз учун қониқарли ҳисоб эди. Айниқса, Қатарнинг Жанубий Корея устидан ғалаба қозонганидан кейин 1 очконинг қийматидан ҳам кўра Эроннинг Кореяга қарши йўлланма учун майдонга тушиши муҳим эди. Чунки, Эрон ҳозир шундай савиядаки, максимал даражада имкониятларини ишга солса меҳмонда ҳам Жанубий Кореяни енга олади. Биз эса очко олиш тугул тўплар нисбатини ҳам ёмонлаштириб юбордик 6:6. Самвел Бабаян кўпроқ ғалаба ҳақида ўйлади. Шу боис рақибнинг имкониятларидан келиб чиқиб эмас, ўзимизнинг ички имкониятларга катта аҳамият қаратди. Шогирдларини яхши руҳлантира олгани илк дақиқаларданоқ сезилди. Агар рақиб Қатар, Хитой ёки Сурия бўлганида бу ёндашув тўғри бўларди, аммо аксарият футболчилари легионерлардан иборат бўлган Эрон терма жамоасига қарши бундай тактика танлаш катта таваккал эди. 3-тур доирасида Тошкентдаги баҳснинг дастлабки дақиқаларида Эрон ўйинни фаол бошлаганди. Бунга жавобан бизникилар ҳам ортиқча эҳтиёткорликни четга суриб қўйиб, очиқ футбол ўйнай бошлашганди. Натижада меҳмонларнинг қарши ҳужуми Ислом Тўхтахўжаевнинг қоида бузиши билан тугаган, стандарт вазиятдан дарвозамиз ишғол қилинганди. Кейин эса Эрон ҳимояга мустаҳкам ўрнашган ҳолда ўйинни давом эттириб, ғалабани сақлаб қолганди. Бу Кейрушнинг ўзига хос услуби. Аввал рақибга очиқ футбол таклиф этган ҳолда қизиштириб олади ва кейин хатосини кутади. Бу гал ҳам шунга яқинроқ сценарий гувоҳи бўлдик. Бошида Эрон ҳужум қилди, ҳужум қилишимизга имкон берди. Сўнг бизникиларни орқароқда кута бошлади. Ҳужумга ўтаётган паллада тўпни йўқотдик. Тезкор қарши ҳужум натижасида Сардор Ўзмун яккама-якка ҳолатга чиқарилди. Натижада Лобановнинг оёқлари орасидан ўтиб кетган тўп дарвозамиз тўридан жой олди. Аҳамият берган бўлсангиз, Ўзмунга тўп узатилаётган пайтда марказий ҳимоячиларимиз майдон марказида эди!!! Кўряпсизми, Бабаян танлаган тактика Кейруш учун айни муддао бўлганини? Аслида Эрон мезбон эди, гуруҳда пешқадам эди. Мухлислар қаршисида ҳужумкор ва чиройли ўйин қилиши ҳам мумкин эди. Лекин Кейрушдек тажрибали мураббийлар муҳим баҳсларда бундай “риск” қилишмайди. Яна ўйинга қайтамиз. Бу сафар вакилларимиз Сурия ёки Таиланд билан ўйиндагидан анча фарқли ўйин кўрсатишди. Яккакурашларда рақибдан кўпгина вазиятларда устунлик қилишди. Ҳатто мезбонларни бир неча бор хато қилишга мажбур этишди. Тўп назорати борасида ҳам устунликка эга бўлишди. Агар Абдухолиқовнинг узатмасини Шомуродов голга айлантирганида якун умуман бошқача бўлиши ҳам мумкин эди. Аммо Элдорнинг бир ёмон одати бор тўпни қабул қилаётганда кўпинча ўзидан бир узоқлаштириб кейин уни ўзига бўйсундиришга ҳаракат қилади. Ўша вазиятда бир ҳаракат билан тўпни эгаллаб олганида гол киритиш имкониятига эга бўларди. Афсуски, унинг ана шу камчилиги бизга панд берди. Темурхўжанинг ўзи ҳам яхши вазиятни йўққа чиқарди. Жарима майдончасига яхши кириб борди-ю, жуда қулай вазиятда, аниқроғи дарвозага шунчаки тўпни йўналтириб қўйиш мумкин бўлган ҳолатда турган шерикларига тўпни узатиш ўрнига ўзи ноаниқ зарба йўллади. Умуман олганда майдонда диспетчер йўқлиги яққол сезилди. Кўплаб ҳужумларимиз ноаниқ узатмалар туфайли якунига етмасдан қолди. Чап қанотда Денисовнинг йўқлиги сезилиб турди. Андреев кутилмаганда жароҳат олгач, уни ўрнига ўтиб ҳаракат қилган Шораҳмедов ҳужумларга ўтишда фаол бўлди-ю фақат рақиб жарима майдончасига узатган тўплари жуда ноаниқ бўлди. Чапақай эмаслиги панд берди унга. Белгиланган пенальти ҳақида тўхталишни истамайман.\nЎйинда ҳакамлар ишлаб турар экан, биз ўзбекларга ғалаба қозониш ҳар доим қийин бўлади! Фақат мезбонлар пенальтидан фойдалана олишмагач, руҳий устунлик биз томонга ўтишини кутгандим. Аммо рақибнинг икки қаватли ҳимоя деворини ёриб ўтиш футболчиларимизга насиб этмади. Бош мураббийимизга мазкур ўйин учун танланган тактикадан бошқа яна бир эътирозим бор. Яхши ўйнаб турган, Абдухолиқовни захирага олиш хато бўлди. Менимча, Машариповни Шомуродовнинг ўрнига тушириш лозим эди. Чунки, ўйин картинасида Элдордан кўра Темурхўжанинг ўйини нисбатан ёрқинроқ кўринаётганди.\nЎйин охирида термамиз устози ўйинни қутқариш мақсадида олдинга катта кучни ташлади ва бунинг оқибатида қарши ҳужумда Эрон бизни яна бир бор жазолади. Мана шу гол форсларни ЖЧ-2018га олиб чиқди, Бабаянни эса мағлубиятни тан олганча, ўйиннинг сўнгги дақиқаларини ўтирган ҳолда кузатишга мажбур қилди. Ўйиндан олдин мураббийларимиз томонидан ваъда қилинган Эронга тайёрлаб қўйилган “совға” аслида 2018 йил ёзида Россияга бориш йўлланмасини берувчи мундиал ЧИПТАси экан!\nҒАРБИЙ ФРОНТДАН ЁРДАМ\nШу тариқа, Бабаянга қўшилиб ҳаммамиз ўйчан ҳолатда қолгандик. Бахтимизга 13июндан 14 июнга ўтар кечаси Қатар терма жамоаси ўз майдонида гуруҳдаги асосий рақибимиз Жанубий Кореяни мағлубиятга учратиб, кўнглимизда умид чироғини ёқди. Ҳасан Ҳайдос ўзбекларнинг Мундиалга чиқишини шу қадар истаган эканки, кореялик ҳимоячиларга умуман тинчлик бермади. Агар миллий терма жамоамиз 2-ўрин билан Россияга бориш йўлланмасини қўлга киритса, шу йигитга Ўзбекистоннинг исталган гўшасида мазза қилиб ҳордиқ чиқариш имконини бериш керак. Тағин бунга қўшиб Ўзбекистон қаҳрамони деган унвонини ҳам берса бўлади. Ахир ўзимизникилар ҳам унингчалик жон куйдирмаганди шу пайтгача.\nКореянинг мағлубиятидан сўнг гуруҳдаги вазият биз учун деярли ўзгармай қолди. Принципиал рақибимиз бўлган корейсларда 13, бизда эса 12 очко. Энди бизни минимум битта ғалаба ҳам Жаҳон чемпионатига олиб чиқиши мумкин. Фақат бунинг учун форслар ўзлари учун кераксиз учрашувда мезбон Жанубий Кореяни ютиши керак. Биз эса Тошкентда айнан Корея устидан ғалаба қозониб, тарихий натижага эришишимиз мумкин. Яна бир вариантга кўра 4 очко бизни ЖЧга олиб чиқади. Термамиз Хитойда дуранг ўйнайди, Тошкентда эса ғалаба қозонади. Бунда Эрон Кореяга ютқазмаслиги керак. Бошқа бир вариантда Эрон-Корея дуранг ўйнайди ва биз Чин юрти термасидан устун келамиз, Тошкентда эса дуранг натижа ҳам биз учун етарли бўлади. Агарда максимал 6 очко олсак, яъни қолган икки учрашувда ҳам ғалаба қозонишни уддаласак юз фоиз мундиалга йўл оламиз. Бунда Эрон-Корея учрашуви натижаси аҳамиятсиз бўлиб қолади. Хуллас, энди ҳаммаси ўзимизга боғлиқ бўлиб қолди. Фақат кейинги учрашувларга қадар термамиз ўйинини кучайтириш зарур. Чунки, машҳур Марчелло Липпи мураббийлик қилаётган Хитой термаси ҳам ижобий томонга ўзгаряпти. Корейслар эса Улье Штиликени истеъфога чиқаришди. Сентябргача вақт ҳали кўп. Янги мураббий бу вақт ичида инқироздаги терма жамоани ўзига келтириб олиши мумкин. Жанубий Кореяда юқори савияли футболчилар етарлича топилади. Гап уларнинг ўйинини ўзгартиришда. Тошкентда биз умуман бошқача Кореяни кўришимиз ҳам мумкин. 2 ойдан кўпроқ вақт мобайнида футболимиз мутассаддилари миллий терма жамоамизнинг бўлажак учрашувларига муносиб тайёргарлик кўриши учун имкониятларни максимал даражада ишга солган ҳолда барча шароитларни яратиб бериши керак.\nТақдирнинг ҳазилини қаранг, 4 йил олдин Жанубий Корея сўнгги турда Эронга ўз майдонида ютқазиб бизни аламли тарзда қолдириб, форсларни Бразилияда ўтган ЖЧга олиб чиққанди. Энди корейсларнинг ўзлари Эроннинг кўмагига муҳтож. Қизиқ, сеньор Кейруш эски “қарз”ини эсидан чиқарганмикан? Бизнинг эса Корея термасида аламимиз бор. Бу сафар Сеулда энди Эронга мухлислик қиламиз. Кўрамиз, Ҳайдосдек мард йигит форсларда топилармикан?..\nЎФА қўйган тақиқнинг «миси чиқди»! Самвел Бабаян Европада бош мураббий сифатида ишлайди\n18:37 / 27.03.2018


Иордания қироли Абдулла II амалдаги бош вазир Хани ал-Мулкийга янги ҳукумат шакллантиришга кўрсатма берди. Бу ҳақда «ТАСС»га асосланиб «Дарё» хабар бермоқда.\nИлгарироқ Миллий кенгаш қуйи палатасига бўлиб ўтган сайлов якунларига кўра ал-Мулкий бошчилигидаги вазирлар маҳкамаси истеъфо берган эди. Иордания қироли истеъфо талабини қабул қилди. Янги ҳукумат шакллантирилгунига қадар амалдаги вазирлар маҳкамаси ўз вазифасини бажариб туради. Бу жараён бир ҳафта давом этиши мумкинлиги айтилмоқда.\nМай ойининг охирида Абдулла II қуйи палатани тарқатиб юбориб, ўша пайтдаги ташқи ишлар вазири ал-Мулкийга янги ҳукумат шакллантиришни топширган эди. Янги ҳукуматнинг вазифаси сифатида умуммиллий сайловларни ташкиллаштириш ва ўтказиш белгиланган эди.\nТеглар: ҳақда ҳафта умуммиллий «Дарё» вазир Абдулла


Андижонда йигит отасини ҳақоратлаган танишини пичоқлади — фото – Bugun.uz\nАндижон, Жамият - 23:35 · 05.05.2022\nАндижонда йигит отасини ҳақоратлаган танишини пичоқлади — фото\nАндижон вилояти Пахтаобод туманида 30 апрель куни йигит отасини ҳақоратлаган танишини пичоқлаб ўлдирди. Бу ҳақда Тергов департаменти ахборот хизмати хабар берди.\nТаъкидланишича, соат 14:00 да туманнинг Қовул кўчасида яшовчи 25 ёшли М.Д. маҳалладоши 31 ёшли Т.Ж. билан жанжаллашиб қолган. Бунга Т.Ж. М.Д.нинг отасини ҳақорат қилгани сабаб бўлган. М.Д. автомашинасида бўлган хўжалик пичоғини олиб, Т.Ж.нинг қорин қисмига уриб, жароҳат етказгани аниқланган.\nЖабрланувчи Т.Ж. олган тан жароҳатлари билан туман шифохонасига олиб келинган бўлса-да, шифокорлар томонидан кўрсатилган тиббий муложаларга қарамай, шифохонада вафот этган. Ҳодиса жойига зудлик билан етиб келган тергов-тезкор гуруҳи кўздан кечириш тергов ҳаракатини олиб борган.\nЖиноят иши бўйича гумонланувчи воқеа жойидан яшириниб, маҳалладаги уйларининг бирига қириб, ашёвий далилни йўқ қилиш мақсадида уйнинг ҳожатхонагасига кириб, хўжалик пичоғини ташлаб юборилган. Бир қатор чора тадбирлардан сўнг 1 дона хўжалик пичоғи ҳамда М.Д.нинг эгнида бўлган кийимлар ва қонга ўхшаш доғлар ашёвий далил сифатида расмийлаштириб олинган.\nМазкур ҳолат юзасидан туман ИИБ ҳузуридаги тергов бўлими томонидан М.Д.га нисбатан Жиноят кодексининг 104-моддаси 3-қисми «д» банди (Қасддан баданга оғир шикаст етказиш) билан жиноят иши қўзғатилиб, қамоққа олиш тарзидаги эҳтиёт чораси қўлланилган. Ҳозирда тергов ҳаракатлари давом этмоқда.\nАввалроқ Самарқандда истеъмолчи электр таъминоти корхонаси раҳбарини пичоқлагани хабар қилинганди. Шунингдек, Тошкентда 21 ёшли маст йигит танишини пичоқлаган.


Седананинг инсон организми учун фойдали жиҳатлари » Ўзбекистон янгиликлари – Zamin.uz\nСедананинг инсон организми учун фойдали жиҳатлари\n02 март 2019, 21:41\nСедана, арабчада шуниз, форсчада "сиёҳдона", русчада чернушка посевная, лотинчада Nigella sativa деб аталади. Седана ўлимдан бошқа барча хасталикларга шифо эканлиги ҳақида Пайғамбаримиз Муҳаммад алайҳиссалом томонидан ҳадиси шарифда ривоят қилинган.\nШарқ халқлари седанадан оқилона фойдаланиб келишган. У кўпинча куядори сифатида ҳам қўлланилган.\n1959 йилда, халқаро университетларда 200 тадқиқот ўтказилиб, қора седана хусусиятлари тўғрисидаги ҳайратланарли хулосалардан иборат мақола ва маъуразалар оммавий ахборот воситаларида эълон қилинган. Шундай қилиб, 1400 йил олдин Пайғамбар (сав) нинг ҳадислари яна бир марта ўз исботини топган.\n1989 йил Покистонда нашр этиладиган тиббий журналда қора седананинг ноёб, тенгсиз хусусиятлари тўғрисида мақола нашр этилди. 1992 йил Доха (Бангладеш) университети медицина департаментида қора седананинг антибактериал хусусиятлари бешта кучли антибиотик: ампицилин, тетракцилин, котримокзазол, гентамицин ва налидикс кислота билан таққослаб тадқиқот ўтказилди, қўлга киритилган натижалар, шубҳасиз, кишини ҳайратда қолдиради, қора седана ёғи ўзини кўп бактериялардан медицина препаратларига қаттиқ қаршилик кўрсатадиган (кўпинча хом гўштда учратилувчи в. холера, е. коли) бактериялардан ҳам кучли, устун ва фаоллигини кўрсатди. 1979 йилда доктор Агарвал томонидан ўтказилган тадқиқотлар қора седана ёғи бола эмизувчи оналар сутини сезиларли кўпайишига сабаб бўлишини кўрсатди.\nСедана ўзбек пазандачилигида ҳам қўлланилади, уни нон устига сепилади. Нон, сомса ва бошқа пишириқларга сепилади. Бундан ташқари седана зиравор сифатида ҳам ишлатилади. Бодринг, карам, тарвузларни тузлашда ундан фойдаланиш мумкин.\nТаркибида тана учун керакли моддалар мужассам. Уруғи таркибида 38 % гидрокарбонат, 35 % турли ёғлар, 21% альбумин (турли оқсиллар) бор. Қолган 6 % эса юздан ортиқ фойдали моддалар мавжуд.\nИнсон танаси ёғ ишлаб чиқаролмагани учун уни ташқаридан олишга мажбур. Бир грамм седана инсонга зарур кунлик ёғ эҳтиёжини қондира олади. Шифокорлар седанани истеъмол қилиш йўлининг энг унумлиси уни эзиб ейиш эканлигини таъкидлашади. Седана иммунитет тизимини мустаҳкамлаб, рак, ОИТС каби касалликларга қарши тавсия этилади. Қон босими, иситмани тушириши ва табиий антибиотик каби таъсир кучларига эга.\nҚандай касалликларга даво?\nСедана асаб тизими касалликлари, ички яралар, гижжа, аёллардаги оғриқли ва анормал ҳайз цикли, рак касалликлари, нафас олиш йўллари касалликлари, кўнгил айниши ва қайт қилиш, бўйрак ва жигар касалликлари, бош ва тиш оғриғи, шамоллаш, кўз хасталиклари, юрак, ошқозон касалликларига даво сифатида қўлланилади. Организмни мустаҳкамлаш учун овқатдан сўнг 1 чой қошиқ қора седана (кунлик миқдор, бундан кўпайтириш тавсия этилмайди) истеъмол қилинади.\nСедана ёғи она сутини ҳам кўпайтиради.\nҚора седана ёғи соч ўсишини яхшилайди ва сочларнинг эрта оқаришини олдини олади. Фойдали хусусиятлари:\n*Микроб, вирус ва турли замбуруғли (грибковые) вирусларга қарши нобуд қилувчи таъсирга эга.\n*Қондаги шакар миқдорини туширади.\n*Вужудни заҳарлардан тозалайди.\n*Яраларни тузалишига ва ҳужайраларни янгиланишига ёрдам беради.\n*Аллергик касалликларга фойдали.\n*Иммунитет тизимини кучайтиради.\n*Гормонал тизим ва руҳ ҳолини соғломлаштиради.\n*Болаларда асаб ва тери касалликлари, астма ва аллергияда тавсия этилади.\nҚўллаш услублари: Касалликларни олдини олиш мақсадида эрталаб ва кечқурун оч қоринга овқат ейишдан 15-20 дақиқа олдин 1 чой қошиғи янги янчилган седана ейиш керак. 6 ой мобайнида истеъмол қилиш керак.\nСедана чойи: Бир стакан қайноқ сувга 1 чой қошиғи янги янчилган седана солинади, сўнгра усти ёпилиб 10 дақиқа тиндирилади. Сўнгра сузиб олиниб ичилади. Бир кунда 2-3 стакан ичиш мумкин.\nАстма ва йўталда: Кўкрак қафаси седана ёғи билан зайтун ёғи аралашмаси билан уқаланади. ¼ миқдорини тил остида ушланади.\nИч кетиши: 1 чой қошиқ седана ёғини бир пиёла қатиқ билан аралаштирилади. Бу аралашмани 3 кун мобайнида кунига 2 марта истеъмол қиланади.\nБош оғриғи: 1 ош қошиқ янчилган қора седана,1 ош қошиқ янчилган анис,1 ош қошиқ янчилган қалампирмунчоқ (гвоздика)Овқатдан аввал 1 чой қошиқдан истеъмол қилинади. Қоришмани ютиш учун енгил бўлгунга қадар оғизда ушланади. Сув билан истеъмол қилманг!\nРевматизм: Бироз миқдорда зайтун билан аралаштирилган седана ёғи қиздирилади, ва оғриқ бор жой бу аралашма билан уқаланади.\nТери касалликларида: 1.5 чой қошиқ седана ёғи 1 ош қошиқ зайтун ёғи билан аралаштирилади. Ҳосил бўлган аралашмани юзга суриб 1 соат терида қолдирилади. Сўнгра ювиб ташланади.\nБош айланиши: Седанали чой ичиш тавсия этилади. Шунингдек юз ости ва бўйин орқасига сурилади.\nҚулоқ оғриганда: Қулоқ оғриқларида ва юқумли касалликларда қора седана ёғи қулоққа томизилади.\nТўлғоқ тутганда: Тўлғоқ оғриқларини енгиллатиш учун седанани қизидириб, сўнгра асал солиб ичиш тавсия этилади.\nРак касалликларида: Седана ёғини шикаст етган жойга сурилади. Кунига 3 марта 1 чой қошиқ седана ёғи ва 1 стакан янги чиқарилган сабзи суви (ичишдан аввал чайқатинг) ичиш керак. Бу ичимлик 3 ой давомида ичилади.\nХотирани яхшилаш учун: Ялпизни қайнатиб олиб ва сўнгра уни асал ва 7 томчи седана ёғи билан аралаштирилади. Иссиқ ҳолатда хоҳлаган пайтингиз ичасиз. Шунингдек чой ва кофе ичишни камайтиринг.\nДангасаликка қарши: 10 томчи седана ёғини бир стакан апельсин соки билан биргаликда истеъмол қилиш тавсия қилинади. Седананинг янчилган ва асал билан аралаштирилган аралашмаси буйрак ва ўт пуфагидаги тошларни эритишда ёрдам беради.\nДаволаниш учун седанани ўзини истеъмол қилиш керакми ёки унинг ёғи афзалроқми, деган савол туғилиши мумкин. Седана ёғи ҳозирги вақтда икки хил седанадан олинади, Саудия ва Эфиопия седанаси. Седананинг ҳар иккала тури бирдек фойдали.\nСедана ёғининг ҳақиқий ва тозасини танлаш зарур. Баъзи ноинсоф сотувчилар қулай ва нопок даромад кетидан қувиб, қора сеадна ёғига арзон пахта ёки писта ёғини қўшиб сотиш ҳоллари учраб туради. Шунинг учун уни сотиб олишда ишончли сотувчидан олишга, қўлбола тарзда эмас, фабрикада тайёрланганига, упаковкасига ва энг муҳими совуқ (қиздирилмасдан) ҳолда сиқиб олинганлигига эътибор бериш зарур. Фақат шундай ҳолатдагина седана ёғи фойдали хусусиятларини сақлаб қолганига ишонч ҳосил қилиш мумкин.\nҲар қандай седана ҳам ҳақиқий эмас. Седананинг заҳарли навлари ҳам ўсади.\nУнутманг!!! Ҳар қандай тавсияни бажаришдан аввал мутахассис шифокорингиз билан маслаҳатлашинг.\nЯнгиликлар » Ҳаёт тарзи » Седананинг инсон организми учун фойдали жиҳатлари


Qalampir.uz - Болани мактабга жойлашдаги ҳужжатбозликлар асли қандай бўлиши керак?\nБолани мактабга жойлашдаги ҳужжатбозликлар асли қандай бўлиши керак?\n19:37, 13.06.2018 Жамият\nЎқишга қабул қилиш Вазирлар Маҳкамасининг 2017 йил 15 мартдаги 140-сон қарори билан тасдиқланган Низом асосида амалга оширилади.\nҲадемай янги ўқув йили бошланади. Айни вақтда ўқув ёшига етган болаларни мактабларга қабул қилиш жараёни бошланган. Ижтимоий тармоқларда эса бу жараён билан боғлиқ турли мураккаб вазиятларга дуч келган ота-оналарнинг эътирозли фикр-мулоҳазалари кўпаймоқда.\nАйрим ота-оналар қабул қилиш билан боғлиқ аниқ ҳужжатлар йўғлиги билан боғлиқ аниқ йўл харитаси йўқлигини билдираётган бўлса, айримлари мактабларда турли ҳужжатлар сўралаётганидан норози эканлигини айтмоқда.\nХалқ таълими вазирлиги ушбу саволларнинг барчасига жавобан ушбу мурожаатни эълон қилди.\nУнга кўра, Ўзбекистон Республикасида ҳар бир мактаб ёшидаги бола бепул, мажбурий, умумий ўрта таълим олиши Конституция билан кафолатланган. Халқ таълими вазирлиги ушбу ҳуқуқнинг сўзсиз амалга оширилишини таъминлайди.\nУнга кўра, умумтаълим муассасасига ўқишга қабул қилиш Ўзбекистон Республикаси Вазирлар Маҳкамасининг 2017 йил 15 мартдаги 140-сон қарори билан тасдиқланган “Умумий ўрта таълим тўғрисида”ги Низом асосида амалга оширилади.\nНизомга кўра умумтаълим муассасаларининг I синфига 6-7 ёшли болалар тиббий хулосага мувофиқ (42-банд), тайёргарлик даражасидан қатъи назар, танловсиз қабул қилинади, мусиқа ва санъатга ихтисослаштирилган таълим муассасалари бундан мустасно (44-банд).\n“Юзингни кўрсатсанг ўласан” – раҳбарнинг пора олаётган видеосини тарқатган журналистга таҳдид қилинди\n09:52, 16.01.2019 3 024\n12:15, 12.01.2019 14 554\n19:16, 10.01.2019 8 871\n13:32, 09.01.2019 9 146\n13:54, 08.01.2019 5 916


Банк хизматлари офиси яна 10 тага кўпайди! - «Туронбанк» АТБ\nБанк хизматлари офиси яна 10 тага кўпайди!\nЯнгиланган сана: 10 Июл 2020, 09:47\nЖаҳон амалиётидан яхши маълумки, энг йирик ва мижозлар базасининг катталиги билан ном қозонган компанияларнинг афзаллик жиҳатлари, хизмат кўрсатишдаги минималлашув ва тезкорликдир. Яъни, тақдим этилаётган янгиликлар энг чекка ҳудудларгача етиб бориши ва одамлар турмиш тарзининг енгиллашишига ҳисса қўшиши керак. Ўз мижозларига энг яхшисини тақдим этишга одатланган Туронбанк ҳам айни шу жиҳатни инобатга олган ҳолда, Республикамизнинг барча ҳудудларида ўзининг замонавий, ихчам ва самарадор янги “Банк хизматлари офис”ларини босқичма – босқич ташкил этиб, ўз филиаллари географиясини кенгайтириб бормоқда.\nҲозирга қадар халқ хизматига шундай офисларнинг 44 таси топширилган бўлса, куни кеча уларнинг сафига яна 10 таси қўшилди. Хусусан, Бухорода “Самоний”, Навоийда “Қизилтепа”, Самарқандда “Боғисарой”, Шаҳрисабзда “Чоршанбе”, Фарғонада “Нурхон”, Тошкент вилоятида “Оҳангарон” ва Тошкентда “Аҳмад Дониш”, “Тошкент”, “Қушбеги” ва “Дўрмон”. Ривожланиб бораётган бозор иқтисодиёти шароитига тайёр бўлган мазкур офислар, аҳолининг ҳар қандай талабига тўлиқ жавоб бериб, вақт ва маблағнинг ортиқча сарфланишига чек қўйиши билан аҳамиятлидир.\nУшбу ҳудудларда аҳоли зич жойлашганлиги ва кўплаб маиший ҳамда хизмат кўрсатиш корхоналари фаолият олиб боришини инобатга олсак, мазкур офисларнинг иш бошлагани ҳам тадбиркорлар ҳам оддий одамлар учун айни муддао бўлганлигини билиш мумкин. Сабаби, энди биргина шу офиснинг ўзида Туронбанк таклиф этаётган барча хизматлардан фойдаланиш, яъни ҳисобрақам очишдан тортиб кредит расмийлаштиришгача бўлган банк амалиётларини тез ва сифатли бажариш мумкин.\nБундан ташқари, “Face ID” технологияси орқали автоматик индентификациялаш тизими ҳам жорий этилган ва офисларнинг янги мижозлари учун махсус “Офис” номли тариф режасини ҳам ишлаб чиқилди. Унда “дебет” айланмадан ундириладиган хизмат ҳақи ҳисоб рақам очилган санадан эътиборан бир йил давомида бепул этиб белгиланган.\nАвтор: кўрсатилмаган / Манба: кўрсатилмаган / Кўришлар: 138


Пекинда “Низомий Ганжавий – бутун башарият шоири” тадбири ўтказилди | Interpress.uz\nБош саҳифаДолзарбПекинда "Низомий Ганжавий – бутун башарият шоири" тадбири ўтказилди\nПекинда “Низомий Ганжавий – бутун башарият шоири” тадбири ўтказилди\n16:03 | 26-05-2021\nПекин шаҳрида Шанхай ҳамкорлик ташкилоти (ШҲТ) Котибиятида “Низомий Ганжавий – бутун башарият шоири” номли тадбири бўлиб ўтди. Низомий Ганжавий йили доирасида Ҳайдар Алиев жамғармаси томонидан Шанхай Ҳамкорлик Ташкилоти (ШҲТ) ва Озарбайжоннинг Хитой Халқ Республикасидаги элчихонаси ҳамкорлигида ташкил этилган тадбирда Хитой ҳукуматининг Евросиё ишлари бўйича махсус вакили Ли Гуи, Пекиндаги қатор мамлакатлар элчилари, дипломатик корпус вакиллари, Хитой жамоатчилиги ва бошқалар иштирок этди.\nДастлаб Ҳайдар Алиев жамғармаси томонидан Шанхай Ҳамкорлик Ташкилоти котибияти биносида доимий намойиш учун совға қилинган Низомий Ганжавийнинг бюсти тақдимоти бўлиб ўтди. Бу Хитой мутафаккири Конфуцийдан кейин ШҲТ котибиятида намойиш этилган иккинчи бюстдир. Меҳмонлар Озарбайжоннинг даҳо шоири Низомий Ганжавийнинг жаҳондаги машҳур музейларда намойиш этилган асарларига иллюстрациялар кўргазмаси ҳамда серқирра шоир асарларидан парчалар тасвирланган гиламлар билан танишдилар.\nТадбирда Шанхай ҳамкорлик ташкилоти Бош котиби Владимир Норов сўзга чиқиб, атоқли Озарбайжон шоири ва мутафаккири Низомий Ганжавий ўзининг “Хамса”си билан нафақат Шарқ, балки, умуман, бутун жаҳон адабиёти ривожига улкан ҳисса қўшганини эътироф этди. Шарқ Ренессанси асосчиси Низомий Ганжавийнинг ижоди ўлмас ва умуминсоний мерос эканлигини, Шарқ шеърияти Низомий ижодидан бошланганлигини таъкидлади. Юксак ғоялар, умуминсоний қадриятлар ва адолатга хизмат қилган Низомий Ганжавий нафақат ижоди, балки ҳаёт йўли билан ҳам идеал шахс эканлиги айтиб ўтилди. Она шаҳри Ганжни ҳеч қачон тарк этмаган шоир буюк ватанпарварликни намойиш этган. Низомий Ганжавий ахлоқий бойликни ҳамма нарсадан устун деб ҳисоблаган.\nШҲТ Бош котиби кўпгина шоирлар адабиётда Низомий Ганжавий йўлини давом эттирганларини, ўз асарларини унинг асарлари таъсирида яратганларини эътироф этди.\nВладимир Норов 2004 йилда Тошкентда Озарбайжон президенти Илҳом Алиев иштирокида Озарбайжон даҳо шоири ва мутафаккири Низомий Ганжавий ҳайкали тантанали очилиш маросимини ёдга олди. У ШҲТ котибиятида даҳо Низомий Ганжавий таваллудининг 880 йиллигига бағишланган тадбир ўтказишда қўллаб-қувватлаганликлари, шунингдек, буюк мутафаккир бюстини совға қилганликлари учун Ҳайдар Алиев жамғармаси ва Озарбайжон элчихонасига миннатдорчилик билдирди. У шоирнинг бюсти ШҲТ ходимларига унинг эзгуликни, хайр-саховатни ва бошқа юксак инсоний фазилатларни мадҳ этувчи асарлари каби илҳом бағишлашига ишонч билдирди.\nОзарбайжоннинг Хитойдаги элчиси Экрем Зейналли жаҳон адабиётининг ёрқин вакилларидан бири бўлган Низомий Ганжавий юксак туйғулар, инсонпарварлик, олижаноблик, адолат ва бошқа фазилатларни тараннум этганини таъкидлади. Ўзининг ўлмас, беқиёс ижоди билан Низомий дунёнинг буюк шоирлари қаторидан ўрин олганини ва унинг асарлари биз учун, келажак авлодлар учун ҳамиша илҳом манбаи бўлади, десак муболаға бўлмайди, деди.\nЭлчи Э. Зейналлининг таъкидлашича, Низомий Ганжавий ўзининг адабий мероси билан инсоният бадиий тафаккурининг солномасида янги саҳифа очган бетакрор шахсдир. Низомий Ганжавий турли халқлар ҳаётини тасвирлаган ўлмас “Хамса”сида кўпмаданиятли қадриятлар, илм-фан, тинчлик ва тараққиётни куйлаган. Бу ғоялар Низомий Ганжавий халқаро маркази фаолиятида ҳам ўз аксини топган.\nЭкрем Зейналли асосий фаолиятларидан бири Озарбайжон маданиятини дунёда тарғиб қилишдан иборат бўлган Ҳайдар Алиев жамғармаси ҳам серқирра шоир Низомий Ганжавий меросини тарғиб этишга катта эътибор қаратаётганини таъкидлади. Шоир асарлари турли тилларга таржима қилинган. Париж, Страсбург, Рим, Лондон, Москва ва дунёнинг бошқа шаҳарларида Низомийга бағишланган кўргазма ва тақдимотлар ўтказилган.\nЭлчи Экрем Зейналли Пекиндаги Чаоянг паркидаги Низомий Ганжавийнинг бюсти муаллифи, ҳаёкалтарош-рассом Юан Сикун Озарбайжон ва Хитой ўртасидаги маданий алоқаларни ривожлантириш борасидаги хизматлари учун Президент Илҳом Алиев томонидан “Дўстлик” ордени билан тақдирланганига эътибор қаратди. Дипломат орден ва унинг гувоҳномасини хитойлик ҳайкалтарошга топширди.\nНизомий Ганжавий ижоди умумбашарий аҳамиятга эга эканлигини, шоир фикрлари инсон учун маънавий озуқа эканлигини таъкидлаб, Юан Сикун Низомий Ганжавий йилида Президент Илҳом Алиев томонидан “Дўстлик” ордени билан тақдирланганлиги билан фахрланиш ҳиссини туюшини айтди ва бу юксак мукофот учун давлат раҳбарига миннатдорлик билдирди. Унинг сўзларига кўра, у икки мамлакат ўртасидаги маданий алмашинувга ҳисса қўшиш учун саъй-ҳаракатини давом эттиради.\nПекиндаги энг йирик боғлардан бири Чаоянга жойлаштирилган Низомий Ганжавийнинг бюсти 2012 йилда – Озарбайжон ва Хитой ўртасида дипломатик муносабатлар ўрнатилганлигининг 20 йиллиги нишонланган вақтда Юан Сикун томонидан тайёрланган.\nШундан сўнг ёрқин шоир ижодига бағишланган филм намойиш этилди, Пекин чет тиллар университетининг “Озарбайжон тили” мутахассислиги бўйича таҳсил олаётган талабалари озарбайжон ва хитой тилларида Низомий Ганжавий асарларидан парчалар ўқишди.\nХитой Марказий мусиқа консерваториясида фаолият кўрсатаётган Амбер квартети Узеюир Ҳожибейли, Қораев, Фикрат Амиров ва Тофиг Гулиевнинг асарларини ижро этди.\nТадбир иштирокчиларига Озарбайжон маданий меросига оид Ҳайдар Алиев жамғармасининг нашрлари, жумладан, Низомий Ганжавий асарларини ўз ичига олган китоблар, буклетлар, CDлар берилди.\nТаъкидлаш керакки, Шанхай Ҳамкорлик Ташкилоти 2001 йилда Хитой, Россия, Қозоғистон, Қирғизистон, Тожикистон ва Ўзбекистон иштирокида тузилган давлатлараро халқаро ташкилотдир. 2017 йилда Ҳиндистон ва Покистон ШҲТга тўлиқ аъзо бўлди. Озарбайжон жаҳон аҳолисининг қарийб ярми, жаҳон ялпи ички маҳсулотининг тўртдан бири, шунингдек, Евросиё ҳудудининг 80 фоизини бирлаштирган Шанхай Ҳамкорлик Ташкилоти билан алоқалар ва ҳамкорликка алоҳида аҳамият беради. Мамлакатимиз ташкилотда мулоқот ҳамкори мақомида тақдим этилган.


Ўзбекистон Хитойга газ экспорт қила бошлайди\n22 январ 2021, Тошкент вақти: 15:26\nЎзбекнефтегаз миллий холдинг компанияси биноси.\nЎзбекнефтегаз миллий холдинг ширкати бошқарув кенгаши раиси Шокир Файзуллаев 2012 йилда Хитойга қанча миқдорда газ экспорт қилинишини ошкор этмади.\nРасмий маълумотларда айтилишича, ўзбек томони 1 апрелдан бошлаб Хитойга газ экспорт қила бошлайди.\nОilcapital.ru Интернет нашри маълумотига кўра, Ўзбекистон гази Хитойга “Марказий Осиё-Хитой” қувури орқали экспорт қилинади.\nҚурилиш ишлари 2008 йилида бошланган ва 2009 йил декабр ойида фойдаланишга топширилган “Марказий Осиё-Хитой” газ қувурнинг умумий узунлиги қарийб етти минг километрни ташкил этади.\nҚувур Хитойнинг Гуанжоу шаҳригача қурилган. У ердан мавжуд тармоқ орқали газ керакли жойларга тақсимланади.\nЎзбекистондаги газ қувурининг иккинчи тармоғи 2010 йил декабрида фойдаланишга топширилган. У йилига 30 миллиард куб метр газни етказиб бериш қувватига эга.\nЎзбекистон участкасидаги лойиҳа оператори “Asia Trans Gas” Ўзбекистон-Хитой қўшма корхонаси ҳисобланади.\nМазкур қўшма корхона Ўзбекнефтегаз ва Хитойнинг миллий нефтгаз компанияси ўртасида тенг шерикчилик асосида тузилган.\nЎзбекнефтегаз ва Хитойнинг миллий нефтгаз компанияси (CNPC) 2010 йил июнида Ўзбекистондан йилига 10 миллиард куб метр газни дунё бозори нархида сотиб олиш ҳақида шартнома имзолаган эди.\nЎзбекистондаги энергетика соҳасини тадқиқ қилган, энергетик бўҳрон билан боғлиқ қатор мақолалар муаллифи Тошпўлат Йўлдошев Ўзбекистон газининг Хитойга экспорт қилинишининг ҳам ижобий салбий жиҳатлари борлигини айтди.\n- Газ экспортининг яхши томони Ўзбекистоннинг Хитой билан алоқаларини ҳар томонлама кенгайтириш, жумладан, газ сотиб, бу ëқдан келадиган кредитлар бўладими, инвестициялар бўладими ëки бошқа ëрдам бўладими уларни олиш.\nЛекин асосийси Ўзбекистон глобал жараëнларда иштирок этаяпти. Ўзининг маълум ишларида, ҳаракатларида Хитойнинг ҳам сиëсий ҳам маънавий қўллаб-қувватлашга эришишга ҳаракат қилади. Бу яхши томонлари.\nАйни пайтда, Тошпўлат Йўлдошев Ўзбекистон газининг Хитойга экспорт қилиниши қўшни давлатлар, Россия, қолаверса, ўзбекистонликлар учун ижобий ҳол эмас деган фикр билдирди.\n- Ëмон томонлари, албатта Ўзбекистоннинг газ заҳиралари ўзига етмайди. Газ хатто ëн қўшнилари Қирғизистон, Тожикистонга сотиларди. Энди сотмайди. Ундан ҳам даҳшатлиси мамлакатнинг ўзига газ етмайди. Кўп жойларга газ бир ойда бир марта етиб бормайди. Кейин газ иқтисодининг ўзига етмайди. Иссиқлик электростанциялари бор, корхоналар бор электр ишлаб чиқарадиганлари ëки пар ишлаб чиқарадиганлари, буларга, иқтисодий ривожланишнинг ўзига газ етмайди. Энди бу ўзининг олдинги олган мажбуриятлари асосида Хитойга газ сотаяпти.\nЯна бир томони борки, шу пайтгача Россиянинг алоқалари ҳар ҳолда кенг эди. Энди бу маълум даражада Россиянинг ҳам ғашига тегади. Хитойга газ сотиши ҳам аҳолининг ғашига тегади, ҳам қўшниларнинг ғашига тегади, ҳам Россиянинг ғашига тегади.\nШунинг учун мен Ўзбекистон ҳукуматининг Хитойга 1 апрелдан бошлаб газ етказиб бериши кўп томонидан норозиликлар уйғотади. Бу ҳар ҳолда ижобий эмас салбий қадамлар деб ҳисоблайман, - дейди мустақил кузатувчи Тошпўлат Йўлдошев.\nАйни пайтда Ўзбекистон 1 апрелдан бошлаб Тожикистонга табиий газ етказиб бериш бутунлай тўхтатилишини маълум қилган.\nРИА Новости ахборот агентлиги хабарига кўра, Тожиктрансгаз ширкатига йўлланган мактубда Ўзбекистон томони бу ҳолатни табиий газ заҳиралари етишмаётгани ва Ўзбекистон газининг асосий харидори бўлган Хитой олдидаги мажбурият бажарилиши кераклиги билан изоҳланган.